text:
Byinshi ku bantu bakoresha imoso bafatwa nk’abadasanzwe
Abantu batandukanye bakoresha imoso batangaza ko bahura n’ibibazo bitandukanye mu buzima, bituruka ku kuba bafatwa nk’abadasanzwe cyangwa se nk’abafite ikibazo.
Ku isi yose, abantu bakoresha imoso babarirwa muri 16%. Mu rwego rwo kugaragaza ingorane bene abo bantu bahura nazo, mu isi yihariwe n’abantu bakoresha indyo, hashyizweho umunsi mpuzamahanga wahariwe abakoresha imoso, wizihizwa ku itariki ya 13 Kanama buri mwaka.
Mu Rwanda naho abakoresha imoso barahari nubwo nta mubare wabo nyawo uzwi. Bamwe mu bemeye kuganira na Kigali Today bahamya ko bakoresha ukuboko cyangwa ukuguru kw’imoso mu buryo bubabangukiye.
Ariko bagahuriza ku kuba mu mikurire yabo baragiye bafatwa nk’abantu badasanzwe cyangwa se nk’abafite ikibazo. Ku buryo hari n’abahatiwe kwandikisha indyo ku ishuri.
Ndagijimana Robert, w’imyaka 25, avuga ko yatangiye amashuri abanza mu mwaka wa 1998. Icyo gihe mwarimu wamwigishaga ngo yabonye yandikisha imoso atangira kumukubita, kugeza igihe amenyeye kwandikisha indyo.
Agira ati “Byambayeho nyine ngitangira barabimbuza (kwandikisha imoso), nkazajya nkoresha indyo bampatiriza, nyine nza kubicikaho kubera inkoni no kumbwira nabi…mu kwandika ngakoresha indyo ariko mu bindi mu buzima busanzwe ngakoresha imoso.”
Gusenga Hachim nawe w’imyaka 31, avuga ko we akoresha imoso n’indyo mu bintu bitandukanye. Gusa ariko ngo mu gukina umupira w’amaguru, guhinga n’indi mirimo itandukanye yo mu rugo ayikoresha imoso.
Akiri muto, iyo yakoraga iyo mirimo ngo abantu babibonaga nabi, bumva ko atayikora neza, kugeza ubwo bamwise “Kamoso”.
Ati “Hari uturimo two mu rugo umuntu akoresha amaboko, naba ndi gukora nkoresha nk’imoso, mama akambwira ‘ubwo urakora ute, ubwo urabona ukuboko uri gukoresha, wakora ikintu kigacamo! Twaba turimo guhingana akambwira ati ‘jya hano wowe ukoresha imoso!”
Uretse gusa sosiyete yo mu gihe cyashize yabifataga nk’ikibazo. Bakomeza bavuga ko kuri ubu sosiyete isigaye ibona gukoresha imoso ari ibintu bisanzwe kuko ngo nta n’umwana ugikubitwa kubera ko ari yo yandikisha.
Ni iki gitera gukoresha imoso?
Prof. Sezibera Vincent, waminuje mu bijyanye n’imyitwarire ya muntu (Psychologist), akaba n’umwarimu muri Kaminuza y’u Rwanda, avuga ko gukoresha imoso bishobora guterwa n’impamvu zitandukanye zirimo ibijyanye n’imikorere y’umubiri w’umuntu ndetse n’ibijyanye n’uburyo umuntu yitwara muri sosiyete.
Ku bijyanye n’imikorere y’umubiri w’umuntu ngo ubwonko bw’umuntu bufite ibice bibiri icy’iburyo n’icy’ibumoso. Ibyo bice byombi bifite ukuntu bikorana mu gushyira ku murongo ibikorwa cyangwa imyitwarire y’umuntu.
Igikorwa gikozwe n’ukuboko kw’ibumoso, ubutumwa bwo gukoresha uko kuboko buba bwaturutse mu gice cy’iburyo cy’ubwoko, nk’uko igikozwe n’ukuboko kw’iburyo kiba cyaturutse mu gice cy’ubwonko cy’ibumoso.
Iyo havutse ikibazo muri uko gushyira ku murongo imyitwarire y’umuntu, ushobora gusanga umuntu akoresha ukuboko kumwe (igice kimwe cy’ubwonko) ntashobore kuba yakoresha imoso n’indyo ahubwo agakoresha gusa imoso gusa, nk’uko Prof. Sezibera abitangaza.
Yongera ho ko ku bijyanye n’uburyo umuntu yitwara mu muryango, gukoresha imoso bishobora guterwa no kwigana. Umwana ashobora gutangira yigana bagenzi be cyangwa abandi bantu bakoresha imoso nyuma ukazasanga atagishoboye kubivamo.
Gukubita umwana kuko akoresha imoso ni bibi
Prof. Sezibera akomeza avuga ko gukubita umwana kuko yandikisha imoso atari umuti, ahubwo ngo birushaho kumutera ibibazo ntiyigirire icyizere. Kuba ngo umwana yakwandikisha imoso ntaho bihuriye no kuba atazagira icyo yimarira mu buzima.
Akomeza avuga ko ahubwo uburyo umuryango ufata uwo mwana ari byo bishobora kumugiraho ingaruka mbi mu buzima.
Ati “Kuba wafata inkoni ukamukubita cyangwa se bagenzi be bakamuseka urumva ko hazamo ikintu cyo kugira isoni, ikimwaro (humiliation), umwana ntabe yagira ubushobozi bwo kwigaragaza mu bandi.”
Yongera ho ko ibyo bishoboka gutuma umwana wakoreshaga imoso ari umuhanga bimuviramo kuba umuswa atari uko adafite ubwenge ahubwo ari uko yagize ikimwaro aterwa na bagenzi be bamuseka.
Hari ibihugu bihana abagaragaje ko bakoresha imoso
Urubuga randomhistory.com ruvuga ko ubushakashatsi butandukanye bwagaragaje ko abakoresha imoso bagaragara cyane mu bantu b’igitsina gabo kurusha ab’igitsina gore.
Urwo rubuga rukomeza ruvuga ko mu bihugu byinshi by’Abayisilamu bibujijwe kurya ukoresheje ukuboka kw’imoso. Kuko ari ko bakoresha bisukura, bavuye mu bwiherero.
Ikindi kandi ngo kugaragaza ko ukoresha imoso mu ruhame, bihanwa n’amategeko muri bimwe mu bihugu by’Abayisilamu harimo Saudi Arabia.
Mu idini ry’Abayahudi n’Abakristu, ukuboko kw’iburyo ni ko gukoreshwa mu bintu bitandukanye.
Nko mu Banyagatolika n’Abangilicani, umupadiri cyangwa umupasiteri agomba gutanga umubiri wa Kristu akoresheje ukuboko kw’iburyo. Uwakiriye nawe, akawakiriza ukuboko rw’iburyo.
Ibindi bimenyetso Pasiteri cyangwa Padiri akora nko mu gutanga umugisha, abikoresha ukuboko kw’iburyo, ngo kuko kugaragaza ukuboko kw’Imana.
Ikindi ngo ni uko ubushakashatsi bwakozwe na Kaminuza yitwa St. Lawrence University yo muri New York, muri Amerika, bwagaragaje ko abantu bakoresha imoso bagira ubwenge buri hejuru kurusha abakoresha indyo. Kuko ngo n’abahanga babayeho ku isi barimo Albert Einstein, Isaac Newton, nabo bakoreshaga imoso.
Ibyo ngo bikaba byashimangirwa n’uko guhanahana ubutumwa hagati y’igice cy’iburyo cy’ubwonko n’icy’ibumoso, byihuta cyane ku bantu bakoresha imoso.
Bivuze ko ubutumwa butangwa byihuse, bigatuma abakoresha imoso babasha gukora ibintu byinshi vuba, kandi bagakoresha ibyo bice byombyi by’ubwonko icyarimwe mu buryo bworoshye.
Ikindi kandi, ngo muri rusange abantu bakoresha imoso bagorwa cyane no gucuranga gitari, gukoresha umukasi, n’ibindi bikoresho byinshi byagenewe abakoresha indyo.
Ibyamamare bitandukanye bikoresha imoso
Barak OBAMA: Perezida wa Leta Zunze Ubumwe z’Amerika (USA)
David CAMERON: Minisitiri w’intebe w’Ubwongereza
Lionel MESSI: Umukinnyi w’umupira w’amaguru wo muri Argentine
EMINEM : Umuraperi wo muri USA
Bill GATES: Umuhanga mu bijyanye na Mudasobwa wo muri USA
Angelina JOLIE: Umukinnyi wa Filime wo muri USA
N’abandi nka Oprah Winfrey, Fidel Castro, Baden-Powell, Charlie Chaplin na Bin Laden.
Ibitekerezo ( 6 )
cyera nyirumwana hari uncle wange yankubitiraga kurisha ukuboko kwimoso ariko m`ubuzima numvaga ntakundi kuboka nashobora gukoresha cyangwa ukuguru kugeza nubu mubikorwa byaburi munsi ntakundi kuboko kwinryo nashobora gukoresha ariko kubera babimatirizaga ubushobora kurisha ukuboko kwiburyo
Uzi ukuntu ngitangira primaire bampambiriye akaboko kakamoso mu mugongo ngo ntakandikisha kakaza gucika ibisebe kubera kukaboha no kugakubuta.Abanyakamoso twize nabi ari agahinda kose.Isaha yo kujya kwiga nayifataga nkisaha mbi kuko nahitaga nitegura gukubitwa umunsi wose.
shaaa meet mwe mwize nyuma yajenocid ubanza mwarasanze batagikubita.njye kwishuri barankubitaga ngo nandikisha imoso.
namenye kwandikisha indyo ngeze muwakane.nari meze nkigicibwa kwishuri.mubusanzwe imirimo yose nyikoresha imoso.
reka njewe inkoni naraziriye no gushinyagurirwa ngo ndarya na shetani kubera gukoresha umoso kwandika ko wagirango n utunyoni twagenderaga kurupapuro kwandika gutera umupira kurwana byose n ubumoso
Nanjye nandikisha imoso ariko mbabazwa nabantu bavugako ari ubumuga nkubundi bwose busanzwe, ikindi kandi nkababazwa nabandi bantu bakubita kandi bakazengereza abana babyirutse bagaragaza ko bakoresha akaboko kimoso, Byarambabaje ubwo natangiraga amashuri yanjye nkakubitwa, nkitwa umuswa, rimwe na rimwe sinkosorwe kuko nabaga nabigoramishije nkoko umwana wese abigenza iyo yiga kwandika. ibyo byose bikaba byaranteye kudindira numashuri. kubwange mbifata nkihohoterwa.
1. Ndifuza ko Minisiteri y’uburezi yashyiraho itegeko rirengera abana bakubitwa bazirako bandikisha imoso.
2. Ndashishikariza abarezi, ababyeyi kwita kuri abo bana nkabandi bose kuko bubabuza gukoresha akaboko kabo (imoso) ari ukubangamira imikurire ndetse nimikorere yubwonko bwabobana, bakamenyako ibyo bituruka kuko baremwe atari ubumuga nkuko bamwe babivuga.
Mwicecekere ntabwo muzi izo nakubiswe ngo nandikisha nkanarisha imoso. Banjyanaga no kuba kwa Parrain ngo ariwe unkubita. Gusa byangizeho ingaruka nanjye mbyiyumvamo kuko nandika umukono usomeka ariko mubi ku jisho...


c: text/html

text:
Mu gusubiza abarimu, Guverinoma y’u Rwanda yagiye ishyiraho gahunda zitandukanye zirimo koperative yo kubitsa no kuguriza izwi nka “Umwalimu Sacco” yashowemo miliyari 30 z’amafaranga y’u Rwanda ndetse hashyizweho Sitati yihariye igenga abarimu mu 2016 iteganya uko umwarimu agomba kuzamurirwa umushahara buri myaka itatu no guhabwa agahimbazamusyi kagera kuri 5% y’umushahara fatizo buri mwaka.
Nyamara n’ubu iyo uganiriye n’abarimu usanga bavuga ko ibyakozwe bifite akamaro ariko ko ari nk’agatonyanga mu nyanja kuko ibyo bagenerwa bitarageza ku byo bakenera mu buzima bwa buri munsi.
Kwigira ubuntu kw’abana ba mwalimu kwarengeye he?
Hari ku wa 9 Kamena 2015 kuri Sports View Hotel Kicukiro ubwo uwari Umunyamabanga wa Leta muri Minisiteri y’uburezi ushinzwe Amashuri Abanza n’Ayisumbuye, Olivier Rwamukwaya, yabwiraga itangazamakuru ko Leta yateganyaga kujya yishyurira ikiguzi cy’uburezi abana babiri ba mwarimu kuva mu mashuri y’incuke kugera mu mashuri makuru, hagamijwe guteza imbere imibereho myiza y’abarimu kugira ngo ireme ry’uburezi na ryo rigerweho.
Yagiraga ati “Turatekereza kureba mu gihe kiri imbere uburyo nibura abana babiri b’umwarimu bakwigira ubuntu, hari n’ibindi dutekereza kandi tunabagisha inama kugira ngo tudatekereza mu ruhande rwacu ariko tutazi ibyabagirira akamaro.”
Mu kiganiro cyihariye Umuyobozi w’Ikigo cy’Igihugu gishinzwe Uburezi (REB), Dr Ndayambaje Irenée yahaye IGIHE, yavuze ko gahunda yo gufasha abana ba mwarimu kwigira ubuntu yashyizwe ku munzani bikagaragara ko itagera ku barimu bose kuko udafite umwana ntacyo yamumarira maze yizeza abarimu ko hari gahunda Leta yamaze kubategurira zigamije guteza imbere imibereho yabo kandi zikazagera kuri bose.
Yagize ati “Duha agaciro kenshi mwarimu n’akazi akora. Ibijyanye n’uburyo bafashwamo birahari; ubu tuganira hari byinshi birimo gukorwa kugira ngo mwarimu afashwe kubaho neza, hari gahunda zigiye gukurikira zinarenze ibyo byo gufasha umwana wa mwarimu. Naho kuvuga ngo umwana wa mwarimu ni we wafashwa… none se udafite umwana we? Ntabwo umwarimu wese yategereza gufashwa ari uko afite umwana.”
Yongeyeho ati “Icyatumye ibyo byose bidahita bishyirwa mu bikorwa ni ukubanza gushyira ku munzani, bamwe bari kuvuga ngo twebwe se tudafite abana? Habaho uburyo bwo gushyira ku munzani ukareba ko gahunda nitangira ibyiciro byose bizayibonamo. Kandi ubu tuganira rwose, si ibintu byo kugira ngo tubashimishe, gahunda zirahari, ni uko zitaremezwa n’urwego rubifitiye ububasha ngo zibe zatangazwa ariko zirahari, zirahari kandi bategereze mu gihe cya vuba, bumve ko tubatekerezaho kuko tubafite mu nshingano.”
Agahimbazamusyi kari hafi
Dr Ndayambaje yijeje abarimu ko amafaranga bemererwa na sitati yihariye arimo kongererwa imishahara n’agahimbazamusyi ateganyijwe mu ngengo y’imari itaha izatangira muri Nyakanga.
Ati “Ikintu gishimishije ni uko sitati yihariye ya mwarimu yasotse, ibyo rero biramuha amahirwe yo kugira ngo azamuke mu buryo bw’intambike n’impagarike. Nk’uko abandi bakoze bagenda bazamurwa, bongererwa ibyo babona, na mwarimu ibyo biramuteganyirijwe ndetse muri iyi ngengo y’imari tugiye kwinjiramo ndetse twamaze gushyikiriza Minisiteri y’Imari n’Igenamigambi kandi ikayiha umugisha, ayo mafaranga arateganyijwe kandi azatangwa.”
Yibukije abarimu ko igihugu kibitezeho byinshi bityo ko bakwiye gukorana umuhate akazi bashinzwe “kugira ngo u Rwanda dushaka ruzubakira ku bumenyi tuzarugereho koko.”
Iteka rya Perezida rishyiraho sitati yihariye igenga abarimu b’amashuri y’incuke, abanza n’ayisumbuye riteganya ko umwarimu azamurwa mu ntera n’umushahara we ukazamurwa nyuma ya buri myaka itatu hashingiwe ku isuzumabushobozi ry’imikorere n’imyitwarire ye mu rwego rw’akazi.
Ingingo ya 36 ivuga ko umwarimu ahabwa ishimwe ritangwa buri mwaka hashingiwe ku musaruro w’ibikorwa wavuye mu isuzumabushobozi akorerwa buri mwaka. Iryo shimwe ribarwa hashingiwe ku mushahara fatizo umwarimu agenerwa, rikaba ringana na 5% ku mwarimu wagize amanota angana cyangwa ari hejuru ya 80% na 3% ku mwarimu wagize amanota angana cyangwa ari hejuru ya 70% ariko atageze kuri 80%.
Umwarimu wagize amanota angana cyangwa ari hejuru ya 60% ariko atageze kuri 70% nta shimwe ahabwa naho uwagize amanota atageze kuri 60% asezererwa mu kazi nta mperekeza ahawe.

robotstxt: allowed

filter: keep


text:
Hashize imyaka igera kuri 21 filime ya Titanic isohotse, nyamara nubwo benshi mwayibonye kandi mukayikunda cyane, mu itegurwa n’ikorwa ryayo habayemo ibintu byinshi bidasanzwe bamwe batamenye.
Dore urutonde rw’ibintu 10 wamenya ku ifatwa rya ‘Titanic’
1. Mu mwaka wa 1996, Kate Winslet yari ataragaragaza impano ye. Byabaye ngombwa ko ahamagara David Cameron wayitunganyaga(Director) kugira ngo amwemeze ko ashoboye, ashaka nimero ye yihariye maze amuhamagara amubwira ko ‘Rose’ ari we ntawundi. Yaramubwiye ati “Ngomba gukina uriya mwanya. Ninjye Rose, waba uri umusazi uramutse atampaye aya mahirwe.”
Ibi byatumye David amuha amahirwe yo gukora ikizamini(casting) hanyuma ahita anatsindira gukina ari Rosa maze ahita yoherereza David indabo z’amaroza zikurikiwe n’ubutumwa bugira bute “ Biturutse ku iroza ryanyu”.
2. Kate Winslet yujuje imyaka 21 barimo gukina agace k’urupfu rwa Jack. “Twari turyamye kuri radeau(akantu kameze nk’ubwato bukoze mu biti bihambiranye) maze ndavuga ngo ‘He, Leo, uyu munsi ni isabukuru yanjye’ hanyuma aransubiza ati ‘Ni byiza cyane ariko nta kintu bimbwiye mu by’ukuri’ ”
3. Leonardo DiCaprio ntiyashakaga gukina ari Jack. James Cameron avuga ko yibuka neza ubwo yakoraga ikizamini cye cya mbere, Cameron ati “Yabanje kwanga gusoma agace yakinanaga na Kate ndetse nyuma agasomye atangira kubivanga, birananira kugira icyo nkora ngo agaruke mu mukino neza. Gusa nyuma naje kubona igisa n’umuseke utambitse ukamurikira ishyamba.”
4.Ubundi uwitwa Matthew McConaughey ni we wagombaga gukina ari Jack ariko David Cameron ashimangira ko DiCaprio ari we mwiza.
5. Agace ka mbere Kate yakinanye na DiCaprio muri Titanic, kari agace kagaragaramo Rose yambariye ubusa Jack, yambaye gusa umukufi witwa ‘Coeur de l’ocean’.
6. Muribuka umukobwa uba witwa Cora ubyinana na Jack bari mu gace ka 3 k’ubu bwato? Buriya uriya mwana yagombaga gukinwa na Lindsay Lohan ariko imisatsi ye ngo yibutsaga iya Rosa na nyina bituma yimwa uyu mwanya uhabwa Alex Owens.
7. Titanic yamaze igihe kinini muri sinema bituma na filime ubwayo isohoka casete yayo ikiriyo. Nibwo bwa mbere byari bibaye.
8. Robert De Niro niwe wagombaga gukina ari Capitaine Smith ariko abyanga ku munota wa nyuma kubera indwara yo mu nda, bituma uyu mwanya uhabwa Bernard Hill.
9. Aka gace kagaragaramo Jack n’inshuti ye hanyuma akurira ku bwato agasakuza ati “I’am the king of the world” cyangwa se ngo “Ndi umwami w’isi” , burya ntikari kanditse muri filime ahubwo ni Leonardo DiCaprio wagahimbiye hariya. Iyi nteruro ye ikaba ari imwe mu zigize urutonde rw’amagambo 100 yavugiwe muri filime afatwa nk’ay’ibihe byose (100 Greatest Movie Quotes Of All Time) muri ’American Film Institute’.
10. Ikinwa rya filime ya Titanic ryari rigoye cyane ku buryo na James Cameron yashatse kwiyahura. Iyi filime yari ihenze ku rwego rwo hejuru muri icyo gihe ku buryo benshi bumvaga ko bigoranye ko yagera ku gaciro k’amafaranga itangwaho.
Ikinyamakuru gikomeye cyitwa Variety cyari cyarakoze agace kayihariwe kitwa ‘Titanic Watch’ aho bakundaga kuyivuga nka filime itazagira aho igera(flop). Byageze n’aho David Cameron afata urwembe arushyira kuri mudasobwa yatunganyirizagaho amashusho hanyuma yandikaho ati “Uru nzarukoresha filime niba mbi” Yaravuze ati “Iyo abantu bose bagutakarije icyizere, biragorana cyane ko nawe wacyigirira. Gusa narebaga amashusho nkababwira ko mbona dufite filime nziza.”


text:
DUSANGIRIJAMBO : Nitwunamire ISAKARAMENTU RITAGATIFU!
Uyu ni umunsi mukuru w’ISAKARAMENTU ritagatifu.
Amasakaramentu ni iki?
« Amasakaramentu ni ibimenyetso bitagatifu Kristu akoresha kugira ngo atagatifuze imbaga y’Imana muri Kiliziya ye ». Ukarisitiya ni kimwe muri ibyo bimenyetso 7 bifite agaciro gakomeye cyane muri Kiliziya gatolika. Ndetse n’ubwo andi masakaramentu 6 asigaye nayo ari matagatifu rwose, UKARISTIYA niyo yakukanye icyo cyubahiro cyo kwitwa ISAKARAMENTU ritagatifu. Wagira ngo niryo ribaho ryonyine !
Icyo bishatse kuvuga ni uko Hostiya ubwabo yonyine ishushanya Kristu muzima, rwagati muri twe. Andi masakaramentu atanga inema ze.Mu by ukuri iyo witegereje neza ubona ko Kiliziya gatolika yubakiye cyane kw ISAKARAMENTU ry ‘Ukarisitiya. Ukarisitiya ntituyihabwa gusa ngo tuyimire ahubwo turanayishengerera, uwo mugenzo mwiza ukaba warafashije Abakristu batagira ingano kwegera Imana no kwitagatifu bihamye.
Dukwiye guhugukira guhabwa Ukaristiya kenshi no gushengerera isakaramentu incuro nyinshi .
Mu gihugu gihoramo intugunda , iterabwoba n’ihagarikamutima nk’iwacu mu Rwanda, gushengereara Isakaramentu ritagatifu biruhura umutima, bitanga impano yo kwihangana, byongera ubwenge, bitoza ubutungane, bikiza ishavu,agahinda,ubwoba n’umujinya, bigatanga amahoro n’ ibyishimo bidasanzwe.
« Ukwemera kujye kuturangiriza ibinanizwa n’ubujiji bwacu ».
Mbifurije mwese umunsi mwiza w’Isakaramentu ritagatifu.
Uwanyu Padiri Thomas Nahimana.
Zirikana aka karirimbo: Voici le Corps et le Sang du Seigneur
Voici le Corps et le Sang du Seigneur,
La coupe du Salut et le pain de la Vie :
Dieu immortel se donne en nourriture
Pour que nous ayons la Vie éternelle.
Au moment de passer vers le Père,
Le Seigneur prit du pain et du vin,
Pour que soit accompli le mystère,
Qui apaise à jamais notre faim.
Dieu se livre lui-même en partage,
Par amour pour son peuple affamé,
Il nous comble de son héritage,
Afin que nous soyons rassasiés.
C’est la Foi qui nous fait reconnaître,
Dans ce pain et ce vin consacrés,
La présence de Dieu notre Maître,
Le Seigneur Jésus ressuscité.
Que nos langues sans cesse proclament,
La merveille que Dieu fait pour nous,
Aujourd’hui, il allume une flamme,
Afin que nous l’aimions jusqu’au bout.


text:
Ikigo cy’igihugu gishinzwe amazi n’amashyamba mu Rwanda kivuga ko hatangiye ingamba zo kwita ku byogogo by’imigezi irimo Nyabarongo, Sebeya, Nyabugogo, Muvumba, ... igatunganywa ku buryo bufata amazi bityo ajya mu migezi igihe imvura yaguye akagabanuka.
Icyogogo cy’umugezi runaka ni ahantu hose amazi ashobora gutemba aturutse akagera muri uwo mugezi.
Umugezi wa Nyabarongo [Ifoto ya Dusabemungu Ange de la Victoire]
Tetero Francois, umuyobozi w’ishami rishinzwe amazi mu kigo cy’amazi n’amashyamba, avuga ko gutunganya ibyogogo bishyirwaho uburyo bwo gufata amazi nk’amaterasi, amashyamba n’ibindi bifasha ubutaka kuyafata, bituma ayinjira mu butaka aba menshi ngo kuko ahari amaterasi nka 70% by’amazi yagombaga gutemba ahita amanuka mu butaka, bityo atemba ajya mu migezi akagabanuka.
Bwana Tetero yagize ati "Iyo amazi avuye mu misozi agatemba ajya nko muri Nyabarongo, nyuma y’amasaha atarenga abiri aba amaze kwambuka umupaka w’u Rwanda, ariko iyo hari uburyo ubutaka buyagumana, aramanuka akibika mu butaka".
Tetero avuga ko uretse kuba aya mazi yibitse mu butaka agirira akamaro ibihingwa biburiho, ngo bituma n’amasooko arushaho kuba menshi [Ifoto ya Dusabemungu Ange de la Victoire]
Ubwo abanyamakuru basuraga icyogogo cya Nyabarongo ya ruguru kuri uyu wa Kane tariki 15 Werurwe nka kimwe mu bikorwa biri mu cyumweru cyahariwe kwita ku mutungo kamere w’amazi kibanziriza umunsi mpuzamahanga w’amazi uzaba tariki 22 Werurwe, byagaragaye ko ahakozwe amaterasi mu rwego rwo gufata amazi byanongereye umusaruro ubutaka bwahaga abahatuye.
Manirarora Godefroid, umuyobozi w’akagali ka Matyazo, mu murenge wa Mushishiro ho muri Muhanga, avuga ko amaterasi yahinduye isura y’ubuhinzi muri ako gace, yagize ati "Ubu urabona ko hasa n’icyatsi kibisi imyaka iratoshye, batarubaka amaterasi aha izuba ryatubashaga ukabona nta kiri mu murima, n’imyaka irimo ntiyere". Avuga ko muri aka kagali hamaze kubakwa hegitari 15 z’amaterasi.
Imyaka iratoshye bizeye kuzeza [Ifoto ya Dusabemungu Ange de la Victoire]
Mu cyogogo cya Nyabarongo muri rusange hamaze kubakwa amaterasi ya hegitari 1000 ziri mu turere twa Muhanga na Ngororero.
Umukecuru watubwiye ko ashobora kuba arengeje n’imyaka 100, ni umwe mu batuye i Matyazo, yavuze ko ibikorwa by’amaterasi byabahaye icyizere cyo kweza kuko babona imyaka imeze neza, ati "Muzadushimirire abadukoreye ibi".
Ibikorwa byo kubungabuga icyogogo cya Nyabarongo ya ruguru, byakozwe ku bufatanye n’umushinga ’Water for Growth’ w’abaholandi, hakaba hari gukorwa inyigo yihariye yo kubungabunga ibyogogo 4 byahereweho ku ikubitiro mu icyenda biri mu Rwanda nk’uko Tetero yabidusobanuriye.
Amaterasi ni kimwe mu bituma ubutaka bufata amazi menshi bukayabika [Ifoto ya Dusabemungu Ange de la Victoire]
Avuga kandi ko ibi bikorwa bifasha mu kurwanya isuri kuko akenshi igihe cy’imvura amazi amanuka ari menshi kandi n’umuvuduko mwinshi, akamanukana ubutaka bukajya mu migezi ari na bwo butuma imwe mu migezi nka Nyabarongo usanga yanduye cyane. Uretse isuri kandi ngo hari n’ubucukuzi bw’amaye y’agaciro bukozwe nabi nabwo bubigiramo uruhare.
Icyumweru cyahariwe kwita ku mutungo kamere w’amazi kizasozwa tariki ya 23 Werurwe gikozwemo ibikorwa bigamije kubungabunga uyu mutungo. Umunsi mpuzamahanga w’amazi uba tariki 22 Werurwe buri mwaka, mu Rwanda uw’uyu mwaka wa 2018 ukazizihirizwa mu karere ka Rubavu hakorwa umuganda ku mugezi wa Sebeya uzibanda ku bikorwa bituma ibiza ujya uteza bigabanuka.


text:
Bugeshi: Umukobwa udafite amikoro ntapfa kubona umugabo
Abakobwa batuye mu Murenge wa Bugeshi, mu Karere ka Rubavu, baravuga ko bahangayikishijwe no kutabona abagabo kuko nta mikoro baba bafite.
Bamwe mu bakobwa bo muri uwo Murenge twaganiriye, bavuga ko iyo uvutse iwanyu ari abakene, ntibabone imitungo baguha nta musore wapfa kugushaka, ahubwo yirebera umukobwa ufite ibintu.
Iyizire Leontine umwe mu bakobwa batuye muri ako gace, avuga ko ari ibintu bizwi ko umukobwa ukennye byanze bikunze aba agomba kugumana n’ababyeyi ariko yaba afite ibintu akaba wizeye kubona umugabo.
Agira ati “Nibura kugira ngo ubone umugabo, biba bugusaba kuba ufite ubuso bw’ubutaka bungana na metero kare 18, kuko icyo gihe nibwo umusore apfa kukuvugisha mugatangira kuvugana ku by’urukundo.”
Iyizere avuga ko afite ingero nyinshi z’abakobwa atagaragaza, bagiye bahura n’icyo kibazo bagahitamo kubyarira iwabo kuko nta kundi baba bagomba kubigenza.
Ati “Abahungu ba hano bakora ibishoboka byose bagaperereza iwabo w’umukobwa, basanga iwabo hari icyo bafite bagatangira kugutereta, basanga ntacyo ufite bakigendera. Mbese urebye, inaha, nta rukundo ruhaba, ahubwo haba gukunda ibintu.”
Abasore batuye muri uwo murenge nabo bemeza ko babanza kureba icyo umukobwa afite, bityo bakiyemeza kumushaka bagafatanya kubaka urugo.
Hakizimana Bosco ufite imyaka 26, avuga ko ako gace ari ihame ko umusore ugiye gushaka, agomba kubanza kureba umukobwa ufite ubutaka yahawe n’ababyeyi be,yaba atabufite agashaka undi.
Ati “Umukobwa iyo azi ko afite amafaranga, araza akakureba wowe musore, ati vayo nkugurire, akagutwara mu kabari, nawe wabona ko hari icyo yibitseho, ugafatiraho cyane.”
Icyo kibazo cyabereye abakuze batuye muri aka gace amayobera , kuko mbere umusore yabanzaga kubaka, iwabo bakajya kumusabira. Bitandukanye n’ubu aho umusore ari we ujya kwishakira uzamushaka, nk’uko byemezwa na Ntahorugiye Leonard n’umusaza ufite imyaka 70.
Ati “Ikibabaje ni ugusanga umwana w’imyaka 18 y’amavuko, abura umusore bajya kungana,akajya kwishyingira ku mugabo tujya kungana.”
Munyaneza Francois Xavier, umuyobozi ushinzwe irangamimerere mu Murenge wa Bugeshi, avuga ko imitungo itakabaye ikibazo ku bifuzaa gushakana, kuko agace batuye ari agace kihagije mu bukungu.
Avuga ko ako gace keremo imyaka itandukanye cyane cyane ibirayi, ku buryo buri muntu ashyize amaboko hasi agakora, byakemura iyo myumvire.
Avuga ko bagerageza kubiganiraho mu bikorwa bihuza urubyiruko nko mu muganda uba buri wa kane w’icyumweru. Muri ibyo bikorwa bakangurira urubyiruko gukora rukajya rushaka abagore rwishimiye aho gukurikirana abafite ibintu.
Abatuye muri uwo murenge n’indi mirenge bihana imbibi, bavuga ko usanga ako gace hari abakobwa benshi bagumirwa, bigatera bamwe kujya kwishyingira. Ingaruka zikomeye ni uko usanga havuyemo ubushoreke, kuko hari abagabo bashaka abagore barenze umwe.
Ibitekerezo ( 3 )
hhhhhhhhhhhhh,............. nanjye birantunguye cyane,ntago narinzi ko mu rwanda hari abagifite iriya myumvire,ahubwo c ahriya nimukahe karere?
wamuntuwe c isi irshaje pe ubwose abo basore iyo ashatse umuntu ufite amfaranga ntarukundo urwo rugo rumara kangahe? gusa inama nagira abo bashiki bacu nugukura amaboko mumufuka bagakora kandi bazabona abagabo beza kuko singombwa gushakana nabasore bo muri bugeshi gusa kandi bage banasenga cyane kwishyingira siwo mwanzuro murakoze
ibyo se mu Rwnda byatangiye ryari nubwambere numva ibintu nkibyo ngibyo nukuvuga ko abo basore barongora imari
wamuntuwe c isi irshaje pe ubwose abo basore iyo ashatse umuntu ufite amfaranga ntarukundo urwo rugo rumara kangahe? gusa inama nagira abo bashiki bacu nugukura amaboko mumufuka bagakora kandi bazabona abagabo beza kuko singombwa gushakana nabasore bo muri bugeshi gusa kandi bage banasenga cyane kwishyingira siwo mwanzuro murakoze
hhhhhhhhhhhhh,............. nanjye birantunguye cyane,ntago narinzi ko mu rwanda hari abagifite iriya myumvire,ahubwo c ahriya nimukahe karere?


text:
Yanditswe na NTAKIRUTIMANA Alfred
Abaturage bo mu murenge wa Gitambi wo mu karere ka Rusizi baravugako kuba badafite umuhanda mwiza ubahuza n’utundi dute bibadindiza mu iterambere,ubuyobozi bw’uyu murenge buvugako kubufatanye bw’abaturage mu miganda ngo uyu muhanda uzakorwa.
Ni abaturage bo mu murenge wa Gitambi wo mu karere ka Rusizi bavuga ko ubuhaname bugaragara mu muhanda basanzwe bakoresha ,ubahuza n’ibindi bice butuma uyu muhanda uba mubi ku buryo bitaborohera kugeza umusaruro wabo ku masoko cyane cyane mu bihe by’imvura bityo bakaba bifuza ko ubuyobozi bwabafasha gutunganya uyu muhanda usanzwe unyura ku ruganda rwa CIMERWA werekeza mu murenge wa Gashonga.
Umunyamabanga nshingwabikorwa w’umurenge wa Gitambi Habimana Emmanuel avuga ko aba baturage bari bakwiye kwishimira ko n’uwo bita mubi bawufite kuko mbere atariko byahoze,ariko akabizeza ko hamwe n’ubufatanye mu miganda ndetse na gahunda y’akarere uyu muhanda nawo uzakorwa.
Aba baturage bavuga ko uyu muhanda nukorwa bizabafasha kugeza ku masoko umusaruro wabo dore ko ubusanzwe aka gace kera imyaka myinshi ariko imodoka zikabangamirwa n’imihanda mibi mu gihe cy’isarura.


text:
Abakora muri VUP bagiye kuzajya bishyurwa hifashishijwe ikoranabuhanga
Abaturage batishoboye bakora imirimo bagahembwa na VUP ngo bagiye kuzajya bahembwa hifashishijwe ikoranabuhanga kuko uburyo busanzwe butuma badahemberwa igihe.
Byavuzwe ubwo Umuryango w’abanyamakuru baharanira amahoro, Pax Press, washyiraga ahagaragara ubushakashatsi wakoze, aho wibanze ku byo VUP yagezeho n’ibibazo bikiyigaragaramo hagamijwe ko byakemuka, kuri uyu wa 24 Ugushyingo 2017.
Ubu bushakashatsi bwakozwe binyuze mu biganiro uyu muryango wagiranye n’abaturage hirya no hino mu gihugu muri uyu mwaka wa 2017.
Uyu muturage wo mu karere ka Rwamagana, avuga ko ubundi babahembaga buri nyuma y’insi 15 (Quinzaine) none ngo amaso yaheze mu kirere.
Agira ati “Bampaye akazi muri VUP hanyuma bwa mbere bampemba rimwe none amakenzeni abaye 6 tudahembwa. Abakora amalisiti bakajya babijyana babigarura ngo byarapfuye tugahora muri urwo none inzara iraturembeje kandi ari ho twari dutegereje imibereho”.
Mugenzi we wo mu karere ka Kamonyi ati “Twakoze mu materasi tugomba guhembwa na VUP, baduhembye amakenzeni abiri bihita bihagarara, twabaza ngo nimwihangane bigiye gukemuka none twarahebye. Ubu twanacitse intege kuko mbere twakoraga turi 300 none haza nka 100”.
Yongeraho ko ibi byamugizeho ingaruka kuko byamunaniye kwiyishyurira ubwisungane mu kwivuza, ananirwa kwishyurira abana amashuri, mbese ngo ubukene ni bwose kandi yarakoze.
Justin Gatsinzi, umuyobozi mu Kigo cy’igihugu gishinzwe gutera inkunga ibikorwa by’iterambere by’inzego z’ibanze (LODA), yagarutse ku gitera uko gutinda.
Agira ati “Akenshi biterwa n’inzira ndende amafaranga acamo, kuva muri Minisiteri y’imari n’igenamigambi kugera ku karere na ko kakayacisha mu yindi banki kugira ngo azagere muri SACCO na ho bigatinda. Ababishinzwe bakagombye kubitegura kare kuko amafaranga aba ahari”.
Akomeza avuga ko ari servisi ihabwa abaturage iba
itatanzwe neza mu gihe bo baba bakoze ibyo basabwa.
Gatsinzi ariko avuga ko hari ikigiye gukorwa kugira ngo iki kibazo gikemuke burundu kuko kimaze igihe kinini.
Ati “Iki kibazo kiraje ishinga Leta, ni yo mpamvu turimo gushaka uko kwishyura abaturage bakora muri VUP byakorwa mu buryo bw’ikoranabuhanga. Ibi biracyari mu igerageza ariko tubibonamo igisubizo kirambye kuko ubu turi kuri 45% mu kwishyurira ku gihe abo muri iki cyiciro”.
Imibare yo mu ibarura rusange rya 2014 (EICV), yerekanye ko abaturage bafite ubukene bukabije ari 16.3% mu gihe bari 24.1% mu ibarura ryaribanjirije, VUP ngo ikaba yagize uruhare runini muri iri gabanuko n’ubwo ikirimo ibibazo bigomba gukemuka byihuse.


text:
04th Sept 2014,njyanwa mu iyerekwa.
04th Sept 2014,njyanwa mu iyerekwa,mbona,umuhanuzi mukuru ari mubushori shori bw’igiti maze mbona inkozi zibibi zimwohereje umwuka wabadayimoni wo kumumanura muri icyo giti,uwo mwuka wari mu ishusho y’inyoni y’umukara twaberetse iri mu gitabo cy’ubuhanuzi igice cya 1-3,iyo nyoni ni umukara akazi kayo n’ukugenzura abo iba itumweho no gukora ikiba cyizanye maze igasubirayo gutanga raporo.
Maze nerekwa ko,umuhanuzi mukuru iyo nyoni yayibonye hakiri kare,amaze amanurwa mu giti no kuyitanguranwa kugirango itakimusangamo,ahurira nayo hasi,agerageza kuyica akoresheje amaboko yabana bab’Abantu ariko birananirana,inyoni ibonye ko ayimereye nabi ihita isubirayo.
Inkozi zibibi ntizashirwa zimokomeza gukubaganira umuhanuzi mukuru maze zibonye ko ageze hasi ziteza kumera mu murima wa gakondo ibigori umurima wose uko ghakondo ingana,ndetse bahita bohereza abasirikare(Abadayimoni) kuza gufata umuhanuzi mukuru mbona baramusingiriye,maze ngira ubwoba bwinshi nibwira yuko ahari hari ikibi kigiye kumubaho.
Sinzi ukuntu yabaganirije maze imvugo ye kuko yarisize imbaraga z’Imana,irabasinziriza mbona arabacitse nshima Uwiteka Imana nkorera ko ariyo kwizerwa kandi ikaba iyo kwiringirwa.
Mu kanya nkako guhabya,mbona umuhanuzi mukuru afashe akanya ko,gusenga,asengera ya nyoni aho yariri mbona haje umwambi uvuye mu ijuru urayirasa igwa aho,mbona haje cya tinga tinga giharura bya bigori byose byari bitejwe umuhanuzi nk’ibigeregezo byose birarandurwa.
Mbona nababasirikare uko bakabaye bose haje imbaraga zirabatatanya bose bakwirwa imishwaro,imigambi y’umwanzi iba iburijwemo gutyo numva nshimye Imana cyane kuko itajya isinzira cyangwa ngo idutererana.


text:
Akarere ka Gatsibo kamaze kuzuza Hoteli “Akagera Resort and Country Club” ije kuba igisubizo ku macumbi y’abagana ako karere, ubundi bagombaga kurara i Nyagatare cyangwa se i Rwamagana.
Iyi hoteli yuzuye imaze igihe kitari gito itwaye amafaranga y’u Rwanda agera kuri miliyoni magana acyenda. Guhera ku wa 1 Gashyantare 2017 yatangiye kwakira abayigana.
Si akarere kayikoreramo ahubwo yahawe umushoramari ubu watangiye imirimo y’ubucuruzi. Iyo ugeze kuri iyi hoteli uba witegereza imirambi yose y’Umutara ndetse n’imisozi yo mu majyaruguru irimo n’ikirunga cya Muhabura.


text:
Hari abantu benshi bagera igihe bakagira ikibazo cyo kubura ubushake bwo gufata igaburo (ibyo twita mu ndimi z’amahanga kubura appetit), umuntu akibaza icyamufasha kugirango appetit ye igaruke. Burya rero n’uburyo aho umuntu yicara ari gufungura haba hateguye, nabyo bigira uruhare runini cyane mu kuzamura cyangwa kugabanya appetit.
Mu cyumba cyo kuriramo hagomba kuba hasa neza, ndetse n’ameza umuntu yicaraho akaba ateguye neza kuburyo ubwonko bw’uwo muntu bwitegura igikorwa cyo gufata igaburo. Muri za restaurants nyinshi twakwita iz’abasirumu aho kurira muzasanga higanjemo ibara cyangwa se irangi ry’umutuku.
Nk’uko tubikesha urubuga www.remax-quebec.com, mu nkuru ifite umutwe uvuga ngo "La psychologie des couleurs", mu cyumba cyo kuriramo iri bara ngo rikangura ubushake bwo gufata amafunguro ari byo twita nyine mu ndimi z’amahanga "appetit".
Uretse umutuku, ibara rya orange (risa nk’igishishwa cy’icunga) naryo muzarisanga henshi muri za restaurants, burya rero naryo rigaragaza ubuzima, rikagabanya umunaniro, bigatuma appetit yiyongera.
Ibindi ugomba kuzirikana, ni uko icyo cyumba kitagomba kurangwa n’urusaku rwaba urwa radio cyangwa urwa television, mu gihe witegura gufata amafunguro cyangwa urimo kuyafata, iyo birimo kuvuga bigomba kuba bivuga buhoro cyane.
Ikindi kandi icyumba cyo gufatiramo amafunguro ntikigomba kugira urumuri rwinshi cyane cyangwa ngo rugire urumuri rucye cyane.
Dore rero bimwe mubyo ushobora gukoresha utegura mu nzu iwawe mu gihe ugiye kugaburira umuryango wawe cyangwa inshuti zagusuye, kandi ugakoresha iby’iwacu i Rwanda:


text:
Uko uhitamo uburyo uzajya ugabanya ibitsike no kubisiga
Ibistike ni igice kimwe kigize ubwiza bwo mu maso kandi nacyo kiba gikeneye kwitabwaho. Hari uburyo bwinshi abantu bashobora kogosha ingohe no kuzisiga ariko nkuko Umutoni Joyeuse ukora ibijyanye na make-up abivuga hari uburyo umuntu yogosha ingohe akaberwa bitewe nuko ingohe ze zisanzwe zimeze.
Uko abafite ibitsike bike bagomba kubigabanya : iyo usanzwe ufite ibitsike bike biba byiza iyo ubigabanije ugakora akarongo kuko n’ubundi biba bisanzwe atari byinshi kandi ukitwararika kubiha umurongo mwiza ukajya unabisiga tiro buri munsi kugirango utibagirwa ukamera nk’utabifite.
Ku bantu bafite ibitsike byinshi kandi byirabura : Iyo ufite ibitsike byinshi kandi byirabura biba byiza iyo ukuyeho ibitsike bike ubundi ukajya ubisokoza gusa kuko umwimerere wabyo uba usa neza kurusha uko wasigamo ibindi birungo.
Aha icyo ugomba kwitaho cyane ni ukujya ucungana nuko bimera kuko iyo bimeze kandi bisanzwe ari byinshi bigaragara nabi.
Ku bantu badakunda ibintu bya maquillage cyane hari n’ababireka ntibirirwe babyogosha ahubwo bakabisokoza gusa kandi nabwo ukabona ko basa neza.
Ufite ibitsike biringaniye kandi bitari umukara : iyo ufite ibitsike biringaniye (bitari byinshi cyangwa bike) bikaba kandi bijya gutukura, biba byiza iyo wogoshe ukurikije uko mu maso yawe hateye nuko ukunda ariko na none ukajya witwararika kubisiga uturungo kugirango ubone ko bisa neza.
Abafite ibitsike byirabura kandi biringaniye : Kimwe no kubitsike byinshi kandi byirabura ushobora kubyogosha ukagabanyaho duke cyangwa se ukabireka ukajya ubisokoza gusa.
Joyeuse avuga ko ubwoko bw’ibitsike waba ufite bwose ushobora gukoresha uburyo bwo gusigisha uburoso bwabugenewe ukagira ibitsike ushaka kandi igihe ushakiye ukaba wabihanagura, Gusa na none ngo byaba byiza ugiye uhitamo uko ugabanya ibitsike nuko ubisiga ukurikije uko amaso yawe ateye. Urugero niba ufite amaso mato ugasiga tiro igera hafi ku misatsi usanga bigarara nabi.
NB : Gukora isuku y’ibitsike ntibivuze kubyogosha ngo ubimareho kuko bifite akamaro ko kurinda amaso yacu. Ugomba kandi kwirinda kogosha ngo ushyireho akarongo kananutse cyane usa n’aho ugiye kubimaraho, ubwo ntibiba bigikoza neza umurimo wabyo.
Gracieuse Uwadata


text:
Icyo kigo cy’amashuri giherereye mu Murenge wa Kivumu cyasuwe muri gahunda ya Minisiteri y’Uburezi yo gukora ubukangurambaga bugamije kuzamura ireme ry’uburezi mu mashuri.
Iryo shuri ryagaragayemo ibyiza ryakoze birimo kuzamura umubare w’abana bafatira ifunguro rya saa sita ku ishuri, kubaka igikoni cyiza cyo gutekeramo, gutera imboga, ububiko by’ibyo kurya, ibikoresho byo mu gikoni no kugira isuku.
Umuyobozi w’iryo shuri, Rwarahoze André yavuze ko ibyo bagezeho byose bikomoka ku bufatanye n’ababyeyi ndetse n’ubuyobozi.
Ati “Iyo hari icyo dushaka gukora tubanza kujya inama n’ababyeyi ndetse n’ubuyobozi. Nk’ubu mu kuzamura umubare w’abana barira ku ishuri saa sita twafashe ingamba zo gukora urutonde rw’ababyeyi batitabira dufatanya n’akagari nako gahwitura ubuyobozi bw’umudugudu kugira ngo begere ababyeyi babakangurire iyi gahunda”.
Rwarahoze avuga kandi ko nk’ubuyobozi bw’ishuri nabo bafata umwanya bakajya gusura ababyeyi mu ngo bakaganira nabo kugira ngo babasobanurire ibyiza byo gushyigikira abana mu myigire.
Imibare igaragazwa n’ubuyobozi bw’iryo shuri yerekana ko mu banyeshuri 585 bahiga abagera kuri 290 ari bo babasha kurya ariko imibare iri kugenda izamuka ugeranyije n’uko mu mwaka ushize haryaga abatageze kuri 50.
Minisiteri y’Uburezi yashimye umwihariko w’iri shuri
Umukozi mu Kigo cy’Igihugu gishinzwe Uburezi (REB), Mutsinzi Antoine, wari uyoboye itsinda ryabahasuye yavuze ko mu mashuri arenga 10 bamaze gusura basanze Urwunge rw’Amashuri rwa Gahondo rugaragaza umwihariko.
Ati “Nk’iyo urebye mu gikoni aho bategurira amafunguro n’ibikoresho bihari ubona biteguye kwakira abana. Yaba isuku imeze neza, ariko uturima tw’igikoni tumeze neza kandi dufasha muri iyi gahunda yo kugaburira abana. N’ubwo imibare y’abana barya ikiri hasi ariko urebye ingamba bafashe ubona ko hari icyizere ko ubutaha tuzasanga yarazamutse”.
Mutsinzi Antoine yavuze ko ibyiza bibera muri iryo shuri birimo gukora uturima tw’igikoni ari ingirakamaro mu myigishirize kuko ari bimwe mu bikubiye mu nteganyanyigisho nshya yatanzwe aho umunyeshuri yigishwa amasomo azamufasha kwibeshaho atari ukwigira gufata mu mutwe gusa.
Ishuri ryijejwe ubuvugizi ku kibazo ryagaragaje
Urwunge rw’Amashuri rwa Gahondo rwagaragaje ikibazo cy’uko abanyeshuri nta mudasobwa bahawe kuko ishuri nta cyumba (Smart Classroom) cyo kuzakira bafite, bizezwa uvugizi.
Umukozi mu Kigo cy’Igihugu gishinzwe Uburezi (REB), Mutsinzi Antoine, yavuze ko ikibazo cyabo cyumvikana kandi babiganiriyeho n’ubuyobozi bw’Akarere ka Rutsiro ko kitabwaho by’umwihariko.
Ati “Urebye uko twabonye iri shuri bakeneye ubuvugizi kugira ngo babone n’izindi mbaraga kuko bigaragara ko bahawe n’ibikoresho babikoresha neza. Twavuganye n’ushinzwe uburezi ku Karere kugira ngo abafashe ariko natwe turabivugana na Meya kugira ngo mu bo baha ibyumba by’amashuri aha bazahahe umwihariko”.
Urwunge rw’Amashuri rwa Gahondo rifite abanyeshuri 2 075 mu mashuri abanza na 585 biga mu cyiciro rusange.


text:
Ubusanzwe uwahawe sheki itari iya banki abarizwamo, yayijyanaga kuri banki ye, agategereza iminsi igera kuri itatu kugira ngo ayo mafaranga agere kuri konti ye.
Icyo gikorwa bita “Kuverisa” cyatindaga bitewe n’uko nyuma yo kugeza sheki kuri banki ye, banki nayo yayifataga ikayijyana kuri BNR kugira ngo BNR iyishyuze banki sheki yaturutsemo.
Urwo ruhererekane nirwo rwatumaga bitinda bikagera ku minsi itatu umuntu atarabona amafaranga yemerewe.
Ariko kuva aho BNR yamaze gushyiriraho uburyo bushya bw’ikoranabuhanga buzwi nka ‘Cheque Truncation System (CTS)’, igihe cyo kuverisa sheki kizamanuka kisigare ku masaha atarenze ane.
Uburyo bwa CTS buje kuruhura kandi abakozi ba mabanki gukubita amaguru buri gitondo bagana kuri BNR kujya kurangiza ibyo bibazo, birimo gutanga uburenganzira kuri sheki basabwa no kwishyuza izo bahawe n’abakiriya babo.
Guhera ubu hazajya hakoreshwa gufotora (scanner) sheki noneho igahita yoherezwa kuri BNR hamwe n’ibikenerwa byose nk’igihe sheki igomba kubikurizwa n’amazina ya banki isaba n’isabwa amafaranga.
Ibyo bikazahita bikuraho umwanya wifashishwaga mu kujyana sheki no kuzisabira ko zibikuzwa ndetse n’amafaranga yagenderaga muri izo nzira.
Abakora muri za Banki zo mu Rwanda bakiranye na yombi ubu buryo, bemeza ko bugiye kugarura akanyamuneza mu bakiliya babo, nk’uko bitangazwa na Christian Dingida ushinzwe ibikorwa muri Banki ya Afurika (AB).
Agira ati “Nk’urugero, niba sheki itugezeho mbere ya Saa Yine za mugitondo, ni ukuvuga ko uyizanye azajya abona amafaranga mbere ya Saa Saba z’umugoroba. Noneho sheki yatugeraho nyuma ya Saa Saba z’umugoroba, uyizanye akazabona amafaranga mbere ya Saa Yine z’umunsi ukiriraho.”
John Karamuka ukuriye ubwishyu muri BNR, yabwiye Kigali Today ko bamaze iminsi mu isuzuma rya nyuma ku buryo mu cyumweru gitaha izahita itangira gukoreshwa.
Ati “Amabanki amaze iminsi adufasha kwitegura ku buryo icyumweru gitaha kizagera byagiye mu buryo.”
Bamwe mu bakoresha amabanki bizera ko uretse kugabanya umwanya watakaraga mu kubikuza bene izo sheki, ubu buryo bushya buzanaca na forode yagaragaraga mu kwigana sheki.
Ibitekerezo ( 1 )
Igihe bigaragaye ko cheque yatanzwe itazigamiye bizagenda bite?


text:
Konsa umwana utwite undi, nta ngaruka bitera uwo utwite
Abanyarwanda akenshi bavuga ko umubyeyi wasamye acyonsa, agomba guhita abihagarika, ngo kuko ayo mashereka ashobora kugira ingaruka mbi ku mwana . Ariko abahanga mu mirire bakemeza ko ntacyo amutwara.
Ibyo biravugwa mu gihe mu Rwanda kimwe n’ahandi ku isi hizihizwa icyumweru cyahariwe konsa, cyatangiye ku ya 1 Kanama kikazasozwa ku ya 7 Kanama 2018.
Intego yacyo ikaba ari ukugira ngo ababyeyi bakangurirwe konsa abana neza, kuko bifitiye umwana n’umubyeyi akamaro ndetse n’igihugu muri rusange.
Inzobere mu mirire no mu by’imikurire y’abana zivuga ko umwana yakagombye konka kugeza ku myaka ibiri nibura, gusa ngo n’uwayirenza nta kibazo, iyo akaba ari yo mpamvu izo nzobere zikangurira umubyeyi wasamye acyonsa gukomeza guha umwana we ibere.
Mucumbitsi Alexis, umukozi mu kigo mbonezamikurire (EDC), avuga ko nta kintu na kimwe kigomba kubuza umwana konka, kabone n’ubwo nyina yaba yarasamye.
Agira ati “Nta na kimwe kigomba kubuza umwana konka nibura kugeza ku myaka ibiri, ibindi byose ahabwa ni ugufasha ibere.
Igikunze kuba mu Banyarwanda ni mu gihe umubyeyi asamiye ku kiriri, abaturanyi na ba Nyirabukwe bakamubwira ko nta mwana wonkera ku nda, akamukura ku ibere”.
Arongera ati “Ibyo ntacyo bitwara wa mwana, ashobora gukomeza akonka kugeza nyina abyaye ndetse akaba yanakomezanya n’uwavutse.
Gusa bishobora kumutera impiswi kuko hari imisemburo umubiri uba wakoze ikivanga mu mashereka, ariko bimara igihe gito kuko ahita ayamenyera iyo bakomeje kumwonsa”.
Umubyeyi waganiriye na Kigali Today, ngo yamenye ko yasamye umwana yonsaga afite amezi icyenda ahita amukura ku ibere kuko ngo yabonaga atameze neza.
Ati “Nabonye umwana arwara impiswi, agenda ayonga hanyuma njya kwa muganga barampima basanga narasamye mpita mpagarika kumwonsa muha igikoma. Nabonaga amashereka amugwa nabi kandi n’abantu bakuru bambwiraga ko atari byiza gukomeza kumwonsa”.
Undi mubyeyi we ati “Murumuna wanjye yasamye acyonsa, abimenye abaza abaganga uko yabigenza bamubwira ko yakomeza kwiyonkereza umwana.
Yakomeje kumwonsa, anabyaye abonsa bombi kandi nta ngaruka byamugizeho, ubu bombi ni abana beza”.
Habarurema Nicodème, umukozi mu Kigo cy’igihugu cyita ku buzima (RBC), yemeza ko konsa umwana uko bikwiye bifite akamaro cyane.
Ati “Konsa neza umwana bifitiye akamaro umwana, umubyeyi n’igihugu muri rusange kuko bituma akura neza haba mu gihagararo ari no mu bwonko.
Konsa rero ni umusingi w’ubuzima kuko birinda umwana kurwaragurika, akagira ubwenge bityo akazitunga”.
Insanganyamatsiko y’icyumweru cyahariwe konsa igira iti “Konsa ni umusingi w’ubuzima”, kuko ngo amashereka ari byo biryo bya mbere by’umwana binatuma umubiri we ugira ubudahangarwa.


text:
Ibyo kuzirikana niba wifuza kongera ibiro
Muri iki gihe abantu benshi bari mu nkundura yo gushaka uko bagabanya ibiro dore ko kugira ibiro birenze ibikenewe bifite ingaruka nyinshi ku buzima harimo indwara zinyuranye z’umutima, diyabete ndetse n’ibibazo mu myororokere. Nyamara kandi hari n’abandi bifitiye ikibazo cyo kugira ibiro bicyeya bakaba bashaka uko bakongera ibyo biro. Nubwo hari bamwe nyine baremye gutyo ku buryo kongera ibiro kuri bo bitaba byoroshye, ariko nanone hari abagira ibiro bicye bitewe n’imirire, akazi, indwara; aba rero kuba bakongera ibiro byashoboka.
Kongera ibiro bisaba iki?
Kugirango ibiro byawe byiyongere usabwa kwinjiza calories zirenze izo ukoresha. Urugero niba winjiza 2500Cal ugakoresha 2000Cal bivuze ko usigaraye 500Cal. Izi rero nizo zizatuma ubasha kongera ibiro.
Bivuze ko kugirango wongere ibiro usabwa kwita ku kumenya ibyo ufungura, kandi nanone ukibuka ko kongera ibiro Atari ukuba igifufumange, kuko hari igihe wongera umubyibuho kubera ibinure byinshi nyamara ibiro ntabyo.
Tutitaye ku cyateye kunanuka, niba ushaka kongera ibiro hano twaguteguriye ibyo wakora bikagufasha.
1.Rya kenshi
Nubwo benshi bazi ko kurya byinshi aribyo byiza, ariko kurya kenshi nibyo byiza kurutaho. Kuko uko urya kenshi niko uha umwanya umubiri wo gukamura intungamubiri mu byo wariye no kuzikoresha. Byibuze ifunguro ryamu gitondo na ku manywa ribe rihagije, naho nka saa yine, ni mugoroba na nijoro urye ibirimo imbuto cyane cyangwa amata.
2. Siporo
Siporo ni ingenzi kuko ituma ugira imikaya ikomeye kandi uko uyikora niko ukenera kurya. Siporo nziza niba wifuza kongera ibiro ni izikorerwa muri gym, n’izindi zisaba gukoresha umubiri cyane kandi wose.
3. Ifunguro rya nijoro
Nkuko hejuru twari tubibonye, ifunguro rya nijoro usabwa kuryitaho dore ko aba ari amasaha umubiri usa n’uhugiye mu gusana ahangiritse no kwiyubaka. Usabwa kurya ibikungahaye kuri poroteyine nk’amagi, inyama, amata n’ibiyakomokaho, ibishyimbo, soya n’ibizikomokaho. Hano wasoma ahandi wakura poroteyine. Poroteyine: aho zikomoka n’akamaro kazo mu mubiri
4. Kugabanya ibyo unywa
Niba ushaka kongera ibiro gabanya ibyokunywa ufata kuko ibyinshi bibamo calories nkeya kandi bigatuma wumva uhaze bityo umubiri ntiwinjize byinshi byawubaka. Ibyo kunywa nk’amata nibyo wakibandaho kuko arimo poroteyine na calories.
Udukoryo mu kurya twagufasha kongera ibiro
Ifunguro ririmo calories nyinshi. Iri funguro rituma utita ku kurya byinshi, ahubwo byiza. Ubunyobwa n’amavuta yabwo, utubuto twa chia, umugati wuzuye, inyama z’inka ni bimwe mu birimo calories nyinshi
Dessert. Gufata akantu nyuma yo kurya nabyo ni ingenzi niba wifuza kongera ibiro. Chocolate, ubunyobwa bukaranze, icecream, yogurt ni zimwe mu ngero z’ibyo wafata nyuma yo kurya niba wifuza kongera ibiro.
Imbuto. Aho kunywa amazi cyangwa imitobe igurwa, fata imbuto uzishyire mu kamashini gasya noneho ntukamure ahubwo ubinywe byose. Bikurinda guhaga cyane kandi ukaba winjije fibre na calories zose.
Poroteyine. Poroteyine nubundi nizo zubaka umubiri. Amafi, fromage, amashu ya broccoli, inkoko, amata ni bimwe mu biguha poroteyine
Kumenya calories winjiza. Kumenya ibyo urya ni kimwe, ariko nanone kumenya icyo bimara, ibikoreshwa n’ibisigara ni ingenzi. Mu mafunguro yawe ku manywa niba hatabonetsemo imbuto, ibikomoka ku matungo n’ibirimo poroteyine, gerageza nturare utabifashe
Ibinure byiza. Ibinure nabyo ni ingenzi gusa kugira ibiro ntibivuze buri gihe kongera ibinure. Amafi, avoka, umuhondo w’igi ni bimwe mu biguha ibinure byiza bidateje akaga.
source:umuti


text:
Kayonza: Polisi yafashe abantu 20 bakekwaho kwangiza ibidukikije
Polisi y’u Rwanda mu karere ka Kayonza, ku itariki 27 Gicurasi uyu mwaka yafashe abantu 20 barimo gutwika amakara mu buryo bunyuranyije n’amategeko mu murenge wa Gahini; ibintu bifatwa nko kwangiza ibidukikije.
Umuvugizi wa Polisi mu Ntara y’Iburasirazuba, Chief Inspector of Police (CIP) Theobald Kanamugire yavuze ko bafatanywe imifuka makumyabiri n’ibiri y’amakara bari bamaze kwarura.
Yagize ati,”Hari abantu batema amashyamba atarera bakayatwikamo amakara; ibintu bigira ingaruka ku bidukikije; bikaba kandi binyuranyije n’amategeko yerekeranye no gusarura amashyamba no kurengera ibidukikije.”
CIP Kanamugire yagize ati, “Nyuma yo kubona amakuru ko hari amagare abyuka ashoreranye buri gitondo apakiye amakara bayashora mu mujyi wa Kayonza n’ahandi, habayeho igikorwa cyo gukora umukwabu wo gufata abo bayashora, dusanga bayatwika mu biti bikiri bito cyane.”
Yavuze ko Polisi n’izindi nzego ikorana na zo bakoze umukwabu mu murenge wa Gahini, bafata abantu 20 barimo gutwika amakara mu biti basaruye bitaragera igihe cyemewe cyo gusarurwa.
Yagize ati, “Ubusanzwe, iyo hafashwe amakara yatwitswe mu buryo nk’ubu budakurikije amategeko atezwa cyamunara; amafaranga avuyemo agashyirwa mu isanduku y’Akarere cyangwa y’Umurenge akazifashishwa mu gutera ibindi biti, mu buryo bwo kubungabunga ibidukikije.”
CIP Kanamugire yongeyeho ko ubu ikindi bahagurukiye ari uguhagarika abagurisha inkwi, kuko usanga na bo batema amashyamba atarakura bagashora inkwi mu kimbo cyo gutwikamo amakara.
Yibukije ko nta wemerewe gusarura ishyamba atabisabiye, ndetse anabihererwe uruhushya n’inzego zibishinzwe, kabone n’iyo ryaba ari irye.
Yasabye abatuye Intara y’Iburasirazuba muri rusange kwirinda ibikorwa byose byangiza ibidukikije birimo ubucukuzi bw’amabuye y’agaciro butubahirije amategeko; kandi bakitabira gahunda za Leta zo kurengera no kubungabunga ibidukikije zirimo gutera ibiti, gahunda y’imirwanyasuri no gufata amazi y’imvura ava ku mazu.
Mu ngamba Polisi y’u Rwanda yashyizeho mu rwego rwo gufatanya n’izindi nzego kurengera ibidukikije harimo gutera ibiti; ibi ikaba ibikora mu miganda yayo bwite, ndetse n’iyo ihuriramo n’abandi Banyarwanda n’Abaturarwanda; ikaba kandi ikora ubukangurambaga hirya no hino mu gihugu aho ikangurira Abaturarwanda kwirinda kwangiza ibidukikije; mu biganiro itanga ikaba iragaraza ingaruka zo kubyangiza.
Na none mu rwego rwo gushimangira ubufatanye n’izindi nzego mu kubungabunga no kurengera ibidukikije; Polisi y’u Rwanda n’uturere twose tw’Igihugu byasinye amasezerano y’ubufatanye mu kubungabunga amapariki, amashyamba n’ibishanga, kurwanya ubucukuzi bw’amabuye y’agaciro butubahirije amategeko, n’ibindi bikorwa bigira ingaruka mbi ku rusobe rw’ibinyabuzima.


text:
Kuva Tariki 20 kugeza 27 Kanama 2017, u Rwanda n’abanyarwanda bari mu cyuweru cyahariwe Umuganura aho muri iki Cyumweru hakorwa bimwe mu bikorwa bigaruka kandi bikibanda ku muco nyarwanda ndetse hakanagarukwa ku mibereho y’abanyarwanda bo ha mbere. Uyu mwaka insanganyamatsiko igira iti ‘Umuganura isoko y’ubumwe n’ishingiro ryo kwigira’.
Kuva kera mu mateka y’u Rwanda, Umuganura wari umunsi mukuru ukomeye kandi wubahwaga, ugahabwa agaciro gakomeye i Bwami no mu muryango nyarwanda muri rusange, bitewe n’agaciro wabaga ufite muri rubanda.
Mu Kiganiro n’Ikinyamakuru Ukwezi.com, Umunyamabanga Nshingwabikorwa w’Inteko Nyarwanda y’Umuco n’Ururimi, Vuningoma James, yasobanuye ko muri uyu mwaka icyumweru cy’umuganura kizibanda ku bikorwa by’umuco nyarwanda birimo umutambagiro wabaye kuri uyu wa 21 Kanama ndetse n’igitaramo i Nyanza twararamye giteganijwe mu ijoro ryo kuwa Gatandatu tariki 26 Kanama bucya haba umunsi nyirizina w’Umuganura.
Dr James Vuningoma, Umunyamabanga Nshingwabikorwa w’inteko nyarwanda y’umuco n’ururimi
Amateka n’inkomoko y’umunsi w’umuganura
Bivugwa ko umuganura watangiye kwizihizwa mu Rwanda ku Ngoma ya Gihanga Ngomijana mu kinyejana cya cyenda, uza kongera guhabwa imbaraga na Ruganzu II Ndoli (1510-1543) ubwo yabohoraga u Rwanda nyuma y’imyaka irenga 15 ruri mu maboko y’abanyamahanga (Abanyoro n’Abanyabungo).
Ku rwego rw’Igihugu, Umuganura wayoborwaga n’Umwami/Umuhinza afashijwe n’abanyamihango b’umuganura naho ku rwego rw’umuryango, umukuru w’umuryango n’abagize uwo muryango we nabo barahuraga bakizihiza umuganura kugera hasi ku miryango mito.Ibirori by’Umuganura mu gihe cya kera byizihizwaga ku mwero w’amasaka, Abanyarwanda bagashimira Imana n’Abakurambere uburumbuke bw’umuryango, imyaka n’amatungo babahaye.
Baganuzaga Umwami amata, amasaka n’izindi mbuto nkuru ari zo uburo, inzuzi n’isogi ariko bakongeraho n’ibindi byose byabaga byeze muri icyo gihe. Umwami yafataga umwuko agatangiza umuhango wo kuvugira umutsima rubanda baje kuganuza, akawuvuga apfukamye yerekana icyubahiro aha abo ayobora ndetse n’Igihugu. Nyuma y’umuhango wo kuganura hakurikiragaho ibirori by’Umuganura byasozwaga n’igitaramo cy’imihigo. Muri ibyo birori, Umwami yamurikirwaga umusaruro unyuranye w’Abanyarwanda bavuye impande zose z’Igihugu, hakaba amarushanwa y’ indashyikirwa.
Kuri uwo munsi kandi, imiryango nayo yarateranaga maze umutware w’umuryango akayobora imihango n’ibirori byayikurikiraga. Umuganura rero ni kimwe mu byatumye u Rwanda ruba Igihugu gikomeye kitavogerwa kuko watumye Abanyarwanda bunga ubumwe. Mu mwaka 1925 abakoroni bahagaritse imihango y’umuganura mu Rwanda, nyuma yuko bari bamaze kwigarurira igihugu, bagatangira no kugenda bakuraho imwe mu mico nyarwanda irimo n’umunsi w’Umuganura, bakimika imico yabo. Umunsi w’umuganura wongeye guhabwa agaciro kawukwiye mu ntangiriro z’ 1980, maze itariki ya 01 Kanama irawuharirwa ku buryo hagenwaga ikiruhuko kuri iyo tariki mu Rwanda hose.
Gusa kwizihiza umuganura muri iki gihe, byarenze imbibi zo kwita ku musaruro w’ubuhinzi n’ubworozi gusa, ahubwo bigera no mu zindi nzego zireba ubuzima n’iterambere by’Abanyarwanda. Ibyo birori byizihizwa n’umusaruro w’ibyagezweho mu by’ubuzima, uburezi, ikoranabuhanga, imikino n’imyadagaduro, ubucukuzi bw’amabuye y’agaciro, ibikorwaremezo, umuco ubukerarugendo, n’ibindi. Muri iki gihe Kwizihiza Umuganura ni ugusubira ku isôoko y’umuco wacu tukavomamo bimwe bishobora kudufasha gukemura ibibazo duhura na byo uko Igihugu kigenda gitera imbere.
Umuganura ni umunsi mukuru uhuza Abanyarwanda, abayobozi n’abayoborwa, abana n’abakuru, maze bakarebera hamwe ibyo bagezeho bagafata n’ingamba zo kuzakora neza kurushaho umwaka utaha. Umuganura ku Banyarwanda, uretse gusabana no kunga ubumwe, bazajya bishimira ibyo gahunda za Leta zatumye bageraho ari mu mibereho myiza, mu bukungu, mu miyoborere myiza, mu butabera ndetse no mu birebana n’umutekano. Muri iki gihe umuganura usa n’uwibagiranye ndetse na benshi bakunze kuvuga ko batazi uyu munsi hari n’abadasobanukiwe ibyawo.
Abakuze bo usanga bavuga ko kuba muri iki gihe abantu baragiye baba ba nyamwigendaho kuburyo nta gusangira bikibaho, ngo ni imwe mu mpamvu ituma uyu munsi utagihabwa agaciro wahoranye mbere. Usanga kandi banemeza ko ubutaka buto kandi butakirumbuka, ngo nabwo butuma abantu batakizihiza uyu munsi kubera ko beza utuntu tw’intica ntikize ariko kuri ibi Minisiterin ifiteb umuco na siporo mu nshingano ivuga kon izakomeza gukora ibishoboka ngo uyu munsi usubizwe agaciro.


text:
Burya n’ubwo ngo abantu bose ku isi badashimishwa n’ibintu bimwe, hari ibintu abakobwa bahuriraho, bemeza ko bibashimisha iyo babikorewe n’abakunzi babo. Ibi rero bikaba bifasha umusore gutereta uwo yifuza ko bakundana ndetse bikamuha amahirwe yo kutangwa iyo abizi neza.
Hano twabatoranireje 15 muri byo. Niba uri umusore kandi ukaba ushaka kwinjira mu rukundo, sobanukirwa n´ibintu bimwe na bimwe abasore baba bagomba kumenya ku bakobwa kugira ngo urugendo rw´urukundo ruguhire iteka ryose
1. Niba uri umusore, icya mbere ugomba kumenya ni uko abakobwa hafi ya bose bishimira kubwirwa ko ari beza kuruta kubwirwa ko bari sexy.
2. Ikindi ukwiye kumenya ni uko abakobwa banga abasore bababwira amagambo menshi adasobanutse, byongeye ntibishimira abasore batiyubaha igihe cyose bari kumwe.
3. Abakobwa hafi ya bose bakunda kwiyumva no kwibona bafatwa nk’abadasanzwe (special) imbere y’abasore bakunda, n’ubwo ngo akenshi batabyerekana.
4. Abakobwa ntibakunda abasore bagira umwanda, mbese batiyitaho.
5. Burya ngo abakobwa benshi bakunda gusomwa ku kiganza mu gihe bidakozwe mu kavuyo n’ubwo ngo badashobora kuvuga ko babikeneye.
6. Menya ko mu gihe usangije umukobwa mukundana ubuzima bwawe cyangwa se ukamubitsa andi mabanga ngo ahora abyibuka iteka kandi akabiha agaciro, kabone
n’ubwo mwatandukana.
7. Abakobwa bakunda ko incuti zabo zibahamagara mu mazina yabo bwite, rimwe na rimwe igihe bicaye batuje umusore akamuhamagara gahoro mu ijwi rituje kandi
amureba mu maso.
8. Muri kamere y’abakobwa habamo ikintu cyo kwihagararaho no gukunda guhabwa agaciro.
9. Mu gihe umukobwa yemeye kujya mu gikoni akagutegurira ifunguro, menya ko uri uw’agaciro imbere ye kandi ko aguha umwanya mu buzima bwe.
10. Burya ngo iyo umukobwa avuze “oya” iba ari “oya”, ntibakunda umuntu uhatiriza cyane.
11. Bashimishwa n’uko incuti zabo zibasoma abandi bagenzi babo babibona kuko ngo bigaragaza ko bitaweho cyane kandi ko barutishwa abandi.
12. Bakunda abantu bababwira babahanze amaso.
13. Abakobwa bashimishwa n’uko abasore bakundana baza kubagisha inama kuko ngo bibereka ko ari abo kwizerwa.
14. Iyo umukobwa yemeye ko musohokana burya ngo aba yatangiye kukwizera no kukwiyumvamo.
15. Abasore batekereza ko iyo baterese bigacamo nta yindi mvune iba isigaye ariko burya ngo abakobwa bashimishwa no kubabona bakora cyane kuruta mbere
kuko ngo byerekana ko bagikunzwe kandi urukundo bakarwiyumvamo kurushaho.


text:
Burya n’ubwo abasore bose badateye kimwe, hari ibintu bahuriyeho nk’imyumvire n’imitekerereze rusange, bityo ibi bikaba ari ibintu 20 byafasha umukobwa wifuza kuba uw’igikundiro ku mukunzi we, akabasha kunogera no kwishimirwa n’umusore bakundana kuburyo amwifuzaho kuba yamubera umufasha.
1. Gerageza kugaragara neza uko ushoboye kose
Abasore burya bakururwa cyane n’ibigaragara kandi aba yumva yaterwa ishema no kugira umukunzi ugaragara neza, umwe azahura nawe ari kumwe n’inshuti ze ntagire ipfunwe ryo kuziratira ko ariwe mwamikazi w’umutima we. Iyiteho kandi ugaragaze isuku nk’umwari ubikwiye koko aho unyura abone ko uhanyurana umucyo.
2. Hora iteka ufite impumuro nziza
Abasore burya n’ubwo atari ko bose bakunda kwitera imibavu ariko burya bakunda cyane umukobwa uhumura neza, umwe umusuhuza akamuhobera bamara gutandukana akumva aracyumva impumuro ye. Nk’inkumi ni byiza ko uzajya uzirikana kujya imbere ye cyangwa guhura nawe wikozeho rwose impumuro imeze neza, uzasanga iteka yifuza kuba kumwe nawe kandi nimunatandukana ntuzigera umuva mu bitekerezo.
3. Irinde kumuhoza ku nkeke no kumugaya buri gihe
Aha munyumve neza mwa nkumi mwe sinshaka kuvuga ko umukunzi wawe natakwitaho, nakora amafuti cyangwa ikindi kidahwitse utazamugaya, ahubwo icyo nshaka kuvuga hano ni uko uzabikorana ubwenge. Wowe uhera ku byiza bye ukajya umushima noneho ibyo atakoraga neza akabikora neza noneho agirango ashimwe aho kubikorera ko wamutonganyije. Urugero hano nabaha, egera umukunzi wawe niba wenda akunda inzoga cyane, umubwire uti: "Uti ariko rata uri umusore mwiza! Nkunda uburyo ugira umurava n’ubwo akenshi uteshuka kubera inzoga" Nkubwije ukuri ko natanagira icyo abivugaho azaba aritaye mu gutwi kandi azumva ko akwiye kuba yazireka kugirango umushime.
4. Mukunde kandi ubyerekane
Muri iki gihe usanga abantu benshi bavuga ngo urukundo rw’ubu nta kigenda, ngo abakobwa b’ubu baratendeka n’ibindi nk’ibyo. Wowe rero mwereke itandukaniro ryawe n’abandi, wikwitwararika ngo wumve ko yazakureka ugaseba ahubwo mukunde, umuteteshe, umwereke ko ufite ishema rye mu bandi uzaba aribwo uharaniye ko atarota akureka. Nubikora neza azumva ko ntaho yagusiga ajya kandi yumve ko ntacyo yakuburanye yaba ajya gushaka.
5. Ikunde wowe ubwawe
Ntugakunde kubwira umukunzi wawe ibibi wibonaho, ngo umubaze ngo ariko ubu kuba narabyibushye cyane ntibikubangamira?...Nsigaye nanga ukuntu ngana, nsigaye narabaye igikara... Nonese numara kumwereka ko wowe ubwawe utikunze kandi utifitiye icyizere niwe uzakikugirira? Sigaho wiba umupfapfa, wowe wabyibuha, wananuka, uruhu rwawe rwahinduka, mwekere ko ukifitiye icyizere kandi wirinde kumwereka ibyo uzi nk’inenge kuri wowe kuko ushobora gutuma ahita ashishoza akanabaza abandi bamuvugira mu matwi ugasanga urisenyeye.
6. Irinde gutuma afuha kandi umurwanire ishyaka
Kuba waba udaca inyuma umukunzi wawe ntibihagije, ukwiye no gukora ibishoboka ngo atagukeka akaba yagufuhira. Niba agukunda, yumva ko uri umukobwa n’abandi basore bifuza nk’uko nawe byagenze bityo akumva ko isaha n’isaha bagutwara. Uko umusore agukunda cyane niko arushaho kumva afite impungenge kuko aba yumva ufite agaciro gahambaye buri wese ukureba akubonamo. Kora ibishoboka byose rero ugabanye urukururano n’abandi basore, ugabanye gutaha amajoro cyane no kugira gahunda zidasobanutse kandi utanazimubwiye, mbese ukore ibishoboka byose ye kujya ahagarika umutima ko hari abandi mufitanye umubano wihariye.
7. Kunda inshuti ze
Niba umusore mukundana afite abasore bagenzi be ubona ko ari inshuti magara, ibuka ko bafite ibyo bahuriyeho kandi bashobora kuba baranamugiriye inama igihe yafataga umwanzuro wo kugusaba urukundo. Wihita uhubuka ngo werekane ko inshuti ze ntaho uhuriye nazo ahubwo ereka umukunzi wawe ko wubaha kandi ukunda inshuti ze ubigiriye we, bizatuma arushaho kugira ishema kandi n’ikibazo mwagirana cyose za nshuti ze zakuvugira neza ku mukunzi wawe igihe cyose waba warazisanzuyeho ukazereka ko koko uri umukobwa w’umutima.
8. Mwereke ko uzi guteka kandi wifuza kuzajya umutekera
Iki ni ikintu abakobwa badaha agaciro cyane ariko mbabwije ukuri burya umusore wese aho ava akagera akunda umukobwa uzi guteka, akunda kuba yazagera aho atekerwa n’umugore, mbese ni ibintu bashyira imbere cyane. N’ubwo mwaba mutarabana rero, ntuzakore ikosa ryo kwakiriza umukunzi wawe ibiryo byatetswe n’umukozi. Nibiba ngombwa jya ureka abanze ahagere maze ushyashyane vuba umutekere; ibyo bihita bituma mu mutwe we atangira kwitekerereza nk’igihe waba umutekera mubana... Aha n’abagore bumvireho, mbere yo kwibaza impamvu umugabo wawe yaryamana n’umukozi, banza wibaze impamvu buri gihe yajya yakirwa n’umukozi ku meza. Yego ntiwareka akazi, ariko kandi igihe utakoze ntuzigere uha umwanya umukozi ngo ateke, kandi no mu gihe cy’akazi nabwo jya wegera umugabo umubaze uti uyu munsi tugutekere iki mugabo mwiza? Nubimubaza azumva ko n’ubwo byatekwa n’umukozi aba yabibwirijwe na nyirabuja.
9. Mukunde nk’ufite uwo murushanwa
Bajya bavuga ngo abagore n’abakobwa bagira inzaratsi. Ibyo nanjye ndabyemera ko zibaho ariko izo nemera si ibyo byatsi n’ibipyuye amaso bindi ntazi, inzaratsi ni ugukunda umukunzi wawe nk’ufite uwo murushanwa, ukamugenera impano, ukajya umukorera utuntu mbese wumva ko nta wundi wabasha kutumukorera ndetse ko n’uwabigerageza atageza ahawe, uba umwifatiye rwose aragenda agatwarwa umutima we ukawigarurira wose uko wakabaye.
10. Menya kumutetesha
Gutetesha burya bibaho mu buryo bwinshi. Ni byiza ko uzirikana ko gushima ibyiza biri ku mukunzi wawe ari ingenzi cyane, ahita yumva ko ahantu akunzwe, ashimwa ntacyo yahanganya. Mwereke ko umuha agaciro kandi ko ari ingenzi cyane kuri wowe, umwereke ko akurutira byose kandi umurutisha bose, umwite utuzina tuzatuma koko yiyumva nk’udasanzwe kuri wowe.
11. Mwereke ko umufuhira
Iyo tuvuze gufuha ntituba tuvuze gukabya. Niba rero umukunzi wawe umukunda, ibuka ko nyine hari n’inzindi nkumi zitabarika zimwifuza, umwereke ko ubizi ko ari mwiza kandi akurura abandi bakobwa, umwereke ko wababazwa no kumubona akundana n’undi mbese yumve ko nawe uzi ko afite igikundiro atari imbere yawe gusa ahubwo n’imbere y’abandi bakobwa.
12. Kora uko ushoboye yiyumve nk’umugabo uhamye
Burya abasore n’iyo baba batarashaka baba bifuza kwitwa abagabo. Niba umukunzi wawe mutarabana, hari uburyo wajya umwereka ko ari umugabo kandi ntacyo abura ngo abe umugabo nyawe n’ubwo igihe cyo kubana cyaba kitaragera. Mwite papa w’abana uzabyara, nimugirana gahunda umubwire uti umugabo niwe ufata umwanzuro mu rugo, nimuba muri kuganira umubwire uti mbona uzambera umugabo w’igitangaza,... Ibyo byose bigenda bituma yiyumva nk’uwarangije kuba umugabo wawe kandi akumva ko akwiye kubiharanira kugeza abigezeho.
13. Tangira umubere umufasha
Iyo umusore afashe icyemezo cyo gushaka, aba yifuza umufasha bazashyira hamwe bagafatanya gukorera urugo, akamubera umujyanama, akamubera umuterankunga mu bitekerezo n’ibindi nk’ibyo. N’ubundi rero mukobwa, n’ubwo mwaba mutarabana birahagije kuba mukundana ngo ujye ubasha kumwungura inama, niba uziko arimo gutegura umunshinga runaka ushake uburyo bwose wamwungura igikerekezo, nugira aho ubona ikiraka cyangwa ikindi cyamugirira akamaro umurangire mbese umwereke ko ushishikajwe cyane n’iterambere rye.
14. Gerageza kwiteza imbere no kwita ku buzima bwawe bw’ahazaza
Ereka umukunzi wawe ko ushoboye, niba ufite akazi ugakore neza, niba uri umunyeshuri wige neza ushyizeho umwete kandi niba utanafite akazi ube umukobwa w’imishinga, kuburyo ubushake bwawe anabishoye yagutera inkunga. Niba ufite akazi wikwemera ko buri gihe ariwe uzajya wishyura buri gihe uko musohokanye, fata igihe nawe wishyure umwereke ko nawe uri umukobwa wihagazeho kandi wabasha kwirwanaho, ibi bizamwereka ko nimunabana atazita ku rugo wenyine kandi binamuhamirize ko utari muri babandi bita "abakuzi b’ibyinyo"
15. Muhe umwanya, wimucungacunga cyane
Burya abahungu ntibakunda kwerekwa n’abakunzi babo ko babacungacunga kuri buri kantu, muhe rero umwanya n’ubwisanzure ureke yiyumvemo ubwigenge no kwifatira ibyemezo bityo azanumva ko akwiye kubikubahira no kwitwara neza, abikore kuko ari ngombwa atari ukubikora kuko wamucungacunze.
16. Gerageza kuba isoko y’ibyishimo n’umunezero bye
Burya iyo umuntu uwo ariwe wese atekereza ibyo kwinjira mu rukundo, nta kindi kintu aba ashyize imbere cyane kitari ugushaka umunezero n’ibyishimo biva mu rukundo. Gerageza rero nawe mukobwa, ukore ibishoboka byose umushimishe kandi burya abasore ntibagorana, kumuganiriza, kumubwira utuntu twiza wabonye, kumubwira udukuru dushimishije byose bimutwara umutima akumva ko ari wowe soko yavomaho umunezero buri gihe.
17. Wikumva ko wageze iyo ujya ngo uterere agati mu ryinyo
Abakobwa benshi ndetse n’abagore, iyo bamaze igihe kinini bakundana n’abakunzi babo hari ubwo bajya bakora ikosa ryo kumva ko bafatishije, ko hari ibitakiri ngombwa ko bakora kuko barangije kwizera ko bakunzwe. Oya wikwishuka rwose, urukundo ni nk’umuzabibu ukenera kuhirirwa, kuvomererwa no gufumbirwa na nyuma y’uko wera imbuto. Nunamara kuba umugore, uzakunde kuzirikana cyane bya bintu wakoraga kera ugirango umushimishe kuko niba biri mu byamunyuze akumva ko mwanabana akaramata, ni uko nyine nabyo yabyifuzaga iteka. Wicika intege rero urukundo rukeneye guhora rwuhirirwa iteka.
18. Fata umwanya nawe ubwe umwiteho
Iyo wamaze gukundana n’umusore ndetse mukagera kuri rwa rwego utangira no gutekereza ibyo kuba mwarushinga, jya uhita unazirikana ko ugomba gutangira gukora bimwe mu byo ugomba kuzakora mwabanye. Menya rero kwita ku musore mukundana hakiri kare, umumenyere imyenda imubera umubwire ayigure cyangwa se umufashe kuyigura, nibinaba ngombwa ndetse mu gihe ubishoboye ujye uba ari wowe uyimugurira. Umumenyere umubavu akwiye kwitera, ujye rimwe na rimwe umuterera agapasi cyangwa unakore ibindi wazanakora mwabanye.
19. Ba umukobwa kandi witware nkabo
Muri iki gihe usanga hari abakobwa bamwe na bamwe bitiranya ibijyanye n’uburinganire ndetse n’ubwuzuzanye, ugasanga bo barabifata nko kwigira ibyigenge bakitwara uko bishakiye. Itware nk’umwari ubereye u Rwanda, umenye ko utagomba kuba umukobwa w’akabari nka bamwe bajya bitwara gutyo, umenye ko utagomba gutaha igicuku no kwigira intakoreka mu muryango ukomokamo.
20. Mwereke ko unyurwa kandi ureke kumuzanaho ibikangisho
Abahungu burya banga abakobwa babashyiraho ibikangisho, bamwe baba bababwira ngo nudakora iki bizagenda gutya, ngo uramutse ukoze ibi ibyanjye nawe byahita birangirira aho, ngo nukora iki ntuzongere kumvugisha,... Wimuzanaho ibikangisho umwereka ko akwiye guterwa ubwoba n’uko wamwanga kuko watuma abikorera icyo cyangwa we agahita akureka. Menya kumwubaha no kumwereka ko ari we mwanzuro w’ubuzima bwawe.


text:
Ibi yabigarutseho kuri uyu wa Gatanu tariki ya 12 Mutarama 2018, ubwo yasozaga Itorero Inkomezabigwi mu cyiciro cya gatandatu ku banyeshuri barangije amashuri yisumbuye, ryabereye ku ishuri rya Gafunzo riherereye mu Murenge wa Shangi mu Karere Nyamasheke.
Imbere y’abakobwa n’abahungu 507 baturutse mu Mirenge ya Bushenge, Shangi na Nyabitekeri, Edouard Bamporiki, yavuze ko agasozi kaba gatuyeho intwari n’ibigwari bityo asaba uru rubyiruko rwari rumaze icyumweru rutozwa indangaciro n’umuco Nyarwanda kwirinda umwuka w’ibigwari.
Ati “Buriya rero ngo agasozi katuweho intwari n’ibigwari biba biri hafi aho ngaho kugira ngo bice intege iyo ntwari cyangwa ngo biyigore. Ni ahacu ho guhitamo. Intwari iyo itabarutse isiga ibirindiro, isiga ibimenyetso by’uko yabaye intwari aho ngaho, ariko n’umwuka w’ibigwari nabyo iyo bipfuye uguma kuzerera aho ngaho. Ni ukwirinda ko mwafatwa n’umwuka w’ibigwari mugakomeza mubaririza amateka y’intwari n’umwuka w’intwari akaba ari wo ubaranga amanywa n’ijoro.”
Yakomeje agira ati “Uzarwana urugamba rwa kure akarutsinda rero ahera ku rwa hafi, ntabwo wananirwa urugamba rwo ku mudugudu ngo uzashobora urugamba rwo ku rwego rw’igihugu, waba ubeshye. Turebe ibibazo biri iwacu mu mudugudu tubikemure birangire nta wundi tubirindiriza. Nitwe duhari.”
Zimwe mu ntore zivuga ko umuco w’ubugwari ari ukumva amagambo mabi yatuma badateza imbere igihugu ariko bakurikije ibyo bakuye mu itorero bavuze ko bagiye kurwanya uyu mwuka bakora ibikorwa biteza imbere abaturage mu midugudu batuyemo.
Ngirincuti Felix ati “Icyo nakuye muri iri torero ni ibintu byinshi gusa naje mfite ubwoba ariko nahakuye inyungu nyinshi zizamfasha guteza imbere abaturage. Icyo niyemeje ni uko tuzakomeza [igihugu] kucyubaka dufasha abaturage kurwanya umwanda, twubaka uturima tw’igikoni ndetse turwanya ibiyobyabwenge mu rubyiruko.”
Mukandayambaje Christine na we uri mu Itorero Inkomezabigwi yagize ati “Kwirinda umwuka w’ubugwari njye numva yatubwiraga kutumva amagambo asenya igihugu cyacu ahubwo tukacyubaka twihangira imirimo kandi dushyira hamwe, dukangurira bagenzi bacu kwikuramo uburara.”
Ni ku ncuro ya gatandatu itorero ry’abarangije umwaka w’amashuri yisumbuye ribaye rikurikirwa n’ibikorwa by’urugerero aho intore zifasha abaturage mu midugudu, ibikorwa by’isuku, kubakira abatishoboye n’ibindi.


text:
Nyabihu: Uruganda rukora amafiriti rwasubukuye imirimo...
Abahinzi b’ibirayi mu Karere ka Nyabihu bishimiye ko uruganda rutunganya amafiriti rwasubukuye ibikorwa. Uru ruganda ruri mu Murenge wa Mukamira rwari rwahagaze kubera ikibazo cy’ibikoresho birimo imashini, bituma abarugemuriraga...
Hagiye gushyirwaho ikigega cyunganira abajyanama m...
Minisiteri y’Ubuhinzi n’Ubworozi (MINAGRI) na bamwe mu bafatanyabikorwa bayo biyemeje gushyiraho ikigega cyunganira abajyanama mu buhinzi. Bihaye amezi 4 ngo babe bamaze kuzuza iby’ibanze bikenewe kugira ngo icyo kigega...
Rubavu: Abacuruzi bazafatwa barangura ibirayi nijo...
Ubuyobozi bw’Akarere ka Rubavu bwatangaje ko abamamyi bazafatwa bapakira ibirayi mu buryo butemewe bazabihanirwa. Hari abajya gupakira nijoro nk’uburyo bushya bwazanywe n’abamamyi bagamije guhombya abahinzi. Ubuyobozi bwafashe uyu mwanzuro...
Nyaruguru: Abagore bashinze uruganda rukora kawunga...
Bamwe mu bagize ‘Koperative Jyamberemubyeyi’ igizwe n’abagore bageze kuri 21 bo mu Karere ka Nyaruguru mu Murenge wa Ruheru, nyuma yo kwishyira hamwe bamaze kwigeza ku ruganda rutunganya kawunga....


text:
Mu gitaramo Patient Bizimana yatumiyemo umunyabigwi Sinach, umubyeyi wa Patient yamugabiye inka bwa kabiri, ahita amusaba kurongora bitarenze uyu mwaka wa 2018.
Iki gitaramo cyiswe Easter Celebration cyabereye i Kigali kuri uyu wa 01 Mata 2018 (Pasika). Ni igitaramo cyaranzwemo imvura nyinshi ariko ntiyabujije abacyitabiriye gukurikirana ibihangano by’abahanzi b’ibyamamare bari bagitumiwemo barimo umunya-Nigeria Sinach, Israel Mbonyi na Aime Uwimana.
Iki gitaramo, Uwimana Aimé ni we muhanzi wafunguye urubyiniro mu byamamare byari byagitumiwemo, yakiranwe ubwuzu mu ndirimbo nka Here I am to Worship, Nyibutsa na Akira amashimwe.
Umunyabigwi Israel Mbonyi na we yakurikiyeho maze abari bahari bose bamwakiriza indirimbo ze bamutanga kuririmba, ibyishimo byamurenze abura uko yifata, arambika gitari hasi abafasha kuririmba, Mikoro yari yabuze uko ayifata kubera ibyishimo.
Indirimbo ze nka Sinzibagirwa n’iyitwa Kumarembo y’ijuru ndetse na Harubuzima zakiranywe urugwiro ku buryo yavuye ku rubyiniro abantu batabishaka akurikirwa Patient Bizimana ari na we wateguye iki gitaramo.
Aba bombi bakurikiwe na Patient Bizimana maze asusurutsa imbaga biratinda, yaririmbye indirimbo zigera mu icumi zirimo, Ubwo buntu, Ibihe, Ikimenyetso, Ni muzima (Singiza music Ministries), Ndazi ko yankijije, Ndaje, Menye neza, Andyohera cyane, Ibitambo ya Alexis Dusabe n’izindi maze aboneraho kwakira Sinach ku rubyiniro.
Ugomba kurongora bitarenze 2018
Patient amaze kuririmba, yatumiye umubyeyi we Munyaribanje Leonard, amusaba kugira ijambo abwira abitabiriye icyo gitaramo kidasanzwe.
Uyu musaza yahawe mikoro maze aterura ijambo rigira riti: “Mbanje kubashimira nk’umubyeyi, kandi ndabashimira ko twizihije Pasika twese twabukereye, ndashimira Patient n’uru rubyiruko bari kumwe kuko badususurukije,..
…None rero Patient, muri konseri yawe y’ejobundi muri Convention Center naguhaye inka, none iyo nka irimo konsa, n’ubu ngiye kuguha indi nka ariko turifuza kugirango hazabe umusaruro. Turashaka kujya tuza tuvuga urugo rwa Patient ntabwo ari urwa Leonard w’umusaza, none rero muri uyu mwaka wa 2018 ndifuza ko na we ugira urugo rwawe! Nongenre mbisubiremo ni muri 2018!”
Abantu bahise bakoma amashyi bavuza induru abandi bati “ni aho ni aho.” Abandi bati “ni byo rwose” maze Patient yifata mu maso abura aho akwibrwa areba inyuma.
Uyu musaza yahise afata umwanya aririmba akaririmbo keza kitwa “Sinagenda ntashimye” maze atangaza ko impano ya Patient yo kuririmba ayimukomoraho.
Emery@Rwandapaparazzi.rw
121,213 total views, 50 views today


text:
Sobanukirwa imikorere ya ’Firewall’ mukurinda umutekano wa mudasobwa
More in Tech-Terms
- Menya gutandukanya HTTP na HTTPS ndetse n’ imikorere yabyo
- Tumenye ZIP, ibyiza byayo n’ imikorere y’ ibibitswe murubwo buryo
- Bookmark : Sobanukirwa icyo aricyo n’ uburyo ikoreshwa
- Sobanukirwa na File Extensions (ubwoko bw’ ibifungurwa na mudasobwa)
- Sobanukirwa porogaramu za mudasobwa zitwa OpenSource
- Sobanukirwa imikorere ya ’Firewall’ mukurinda umutekano wa mudasobwa
- Sobanukirwa akamaro k’ ibice byose bigaragara kuri mudasobwa
Firewall : umuntu yayita uruzitiro cyangwa urukuta rukumira virus n’izindi porogaramu za rutwitsi zishaka kuva ku muyoboro rusange ngo zitwike ibikubiye mu muyoboro wihariye wa mudasobwa yawe. Urwo ruzitiro umuntu yarwita nanone umusirikare ubungabunga umutekano w’imashini yawe.
Uwo musirikare ashungura ibishaka kwinjira : ibyo abona ko byakonona imashini cyangwa amakuru ayikubiyemo ntareka byinjira, ariko hari n’igihe akubaza niba wowe ubwawe wemera gufungura ibintu runaka, wabyemera akabihitisha ; biterwa n’amabwiriza wamuhaye.
Mu by’ukuri, wowe ukoresha imashini ushobora gushyiraho ibizashingirwaho mu kwemererwa kwinjira cyangwa se ukaba wagena abemerewe kukoherereza amakuru (IP address). Cyakora ibi si buri muntu wabyikorera hari aho bisaba umutekinisiye mu bya mudasobwa.
Igishushanyo gikurikira cyerekana uko rwa ruzitiro rwemerera cyangwa rugakumira ibishaka kugera kuri mudasobwa yawe.
1. Imashini yawe
2. Urukuta rukurinda ibiza ;
3. Umuyoboro rusange wa interneti
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- 6 Steps in Making A Safe and Strong Internet Password
- Utuntu tw’ ubwenge ukwiriye kumenya kuri whatsapp
- Top 7 Reasons of Why to Use Firefox instead of Chrome
- Ese hari ibintu watakaje cg wasibye utabishaka ? Reba uburyo bworoshye bwo kubigarura
- Changing the Whatsapp group subject
- Answers to Questions about Fiber Optics Technology
- Ultimate Guide to Safeguard & Backup Digital Photos
- Inviting to Whatsapp Groups via Links
- Buying a Laptop ? Here is the List of Things to Consider


text:
Umukecuru witwa Ayirwanda Monika wamenyekanye cyane nka ‘Nyirabasare wo kuri Base’ wari utuye mu Murenge wa Shyorongi mu Karere ka Rulindo yitabye Imana azize uburwayi.
Uyu mukecuru Ayirwanda Monika yamenyeka mu ndirimbo ya Orchestre Impala yitwa ‘Nyirabasare’ aho bamuririmbye bavuga ko yahetse umwana mu ngutiya kandi umugabo we ari umwarimu.
Urupfu rwa Nyirabasare rwamenyekanye ku mugoroba wo kuri uyu wa Kane tariki ya 3 Gicurasi 2018, bitangajwe n’ubuyobozi bw’umurenge wa Shyorongi dore ko aribwo bwakurikiranaga ubuzima bwe umunsi ku wundi kubera ko atari yishoboye.
Uyu mukecuru wari ugeze mu za bukuru, muri 2016 ubwo umunyamakuru wa Rayol TV yamusuraga yamuganiriye byinshi byerekeye ubuzima bwe, anashimangira ko ariwe koko Orchestre Impala yaririmbye mu ndirimbo yabo bise ‘Nyirabasare’.
Umukecuru Nyirabasare wavugaga ko atibuka igihe nyirizina yavukiye, ariko iyo yagenekerezaga wumvaga afite imyaka iri hejuru ya 90.
Umuyobozi w’umurenge wa Shyorongi Sebagabo Nkunzingoma Zazou,yatangaje ko nyakwigendera yitabye Imana azize uburwayi, dore ko yanaguye mu bitaro bya Kibagabaga aho yari amaze iminsi arwariye.
Ubuyobozi bw’uyu murenge wa Shyorongi buvuga ko buri gushaka uburyo bwo kumushyingura mu mpera z’iki cyumweru, dore ko nta wundi muntu wo mu muryango we n’umwe uzwi ukiriho.
Nyirabasare yitabye Imana azize uburwayi


text:
Ibyo guhaha habanje kwerekanwa ikimenyetso mu Kiganza byatangiye!! IBYAHISHUWE
The New York Times ikomeza ivuga ko ubwo buryo, mu Buhinde bwahawe inyito ya Aadhaar, bugomba kwitabirwa n’abaturage miliyari1,3 , batuye icyo gihugu.
“Abenshi ubu biyandikisha ku gitugu, bitewe nuko badafite ubundi buryo bwo kugera nko ku bucuruzi buciriritse, n’izindi servise zigendana n’iby’amafaranga.”
Leta y’Ubuhinde rero ngo icyo gikorwa yatangiye kugitegura buhoro buhoro mu myaka ishize, ishyiraho indangamuntu ziriho biriya bimenyetso twavuze haruguru, ubu ikaba yiteguye gushyiraho ubwo buryo nk’itegeko ndakuka rigomba kugenderwaho mu bice byose by’ubuzima.
Adita Jha, impuguke ngishwa nama mu byerekeranye n’ibidukikije, yatangarije ikinyamakuru, The New York Times ko yategetswe kujya muri icyo gikorwa atabishaka
“Umuntu abona ko nta Aadhaar, ubuzima buzaba bwahagaze” bivuga ko ntawe uzashobora kubaho adakoranye n’ubu buryo
Mu migi imwe n’imwe, byageze aho nta mubyeyi wabyariye kwa muganga, wemerewe gutahana umwana atamwandikishije muri buriya buryo, bivuga ,adatanze biriya bimenyetso.
Ayo makuru rero ngo akimara kugera muri Leta Zunze Ubumwe za Amerika, ama Banki atandukanye na bamwe mu banyabwenge, barimo umwarimu wa kaminuza ya Harvard,Jacqueline Bhabha, batangaje ko ubwo buryo bufite inyungu nyinshi, bukaba bukwiye kwitabwaho, ibyo kandi bigaragara no muri leta zitandukanye kuri iyi si zishyigikiye uburyo nkubwo bwo kugenzura abantu, no gukora ifaranga ridafatika nk’aya dusanzwe tubona.
“Itera bose aboroheje n’abakomeye, n’abatunzi n’abakene….gushyirwaho ikimenyetso ku kiganza cy’iburyo cyangwa mu ruhanga kugira ngo hatagira umuntu wemererwa kugura cyangwa gutunda keretse afite icyo kimenyetso, cyangwa izina rya ya nyamaswa, , cyangwa umubare w’izina ryayo…kandi umubare we ni maganatandatu na mirongwitandatu na gatandatu”Ibyah 13:16-18


text:
Uwo murenge utuwe n’abaturage babarirwa mu bihumbi 24, mbere nta vuriro bagiraga ku buryo ngo bajyaga kwivuriza mu Murenge wa Gasaka, ku bitaro bya Kigeme cyangwa mu Cyanika, ahantu bageragayo bakoze urugendo rw’ibirometero bigera ku 10 n’amaguru.
Mbabazi Gerard, umwe mu baturage batuye uwo murenge avuga ko byabagoraga cyane byagera ku babyeyi bagiye kwibaruka bikaba ibindi.
Agira ati “Hari kure cyane,byabaga bikomeye cyane nk’umuntu ajyanye umubyeyi. Iki kigo nderabuzima kimaze imyaka igera kuri ine cyubatswe,cyaturuhuye gukora ingendo ndende kinagabanya imfu z’ababyeyi n’abana bajyaga kure bari ku nda.”
Mugenzi we witwa Nyirakanani Virginia ati “Wasangaga ari urugendo rurerure umubyeyi yafatwa n’inda akaba yatinda kugera ku ivuriro, ariko ubungubu umujyanama w’ubuzima arazana umubyeyi akamugeza hano byaba binaniranye bakazana ‘Ambulance’ ikamugeza ku Kigeme bitagoranye.
Umwana yararembaga nka nijoro umuriro umurenze ukabura uko umuvuza ariko ubu iyo arembye, uhita umujyana bakamuvura.”
Anavuga ko hari abaremberaga mu ngo ntibajye kwivuza bitewe n’urugendo rurerure bakoraga.
Ikigo nderabuzima cya Kibirizi cyubatse mu buryo bwa kijyambere.Ubuyobozi bw’umurenge buvuga gifite akamaro mu iterambere n’imibereho myiza y’abaturage.
Niyonsaba Anaclet umunyamabanga nshingwabikorwa w’Umurenge wa Kibirizi agira ati “Ni ikigo nderabuzima kije vuba. Cyaje abaturage tugikeneye kuko service z’ubuvuzi zabonekaga kure.
Icyo kigo nderabuzima cyubatswe ku bufatanye bw’Akarere ka Nyamagabe n’umuryango utegamiye kuri Leta witwa "World Vision". Cyuzuye gitwaye Miliyoni 186RWf.


text:
Ubufasha yahawe mu gihe cya Jenoside yatemaguwe, bwamuteye ishyaka ryo gufasha abababaye
Mukundwa Safi, umuyobozi w’umuryango ‘Safi Life Organization’ (SLO) avuga ko ubufasha yahawe muri Jenoside yakorewe Abatutsi yatemaguwe ariko akabaho, bwatumye yiyemeza gufasha abandi.
Yabivuze ubwo yatangizaga ku mugaragaro umushinga yise ‘Ndashoboye’ ugamije gufasha abana b’abakobwa cyane cyane abangavu babyaye imburagihe, kugira ngo biteze imbere banabashe kurera abo bana.
Mukundwa asobanura uko yagize igitekerezo cyo gufasha abandi kugira ngo bagire icyo bigezaho.
Agira ati “Muri Jenoside yakorewe Abatutsi mu 1994 nahuye n’ibibazo kimwe n’abandi bahigwaga, barantemagura ariko hari muntu wamfashije ndavurwa mbasha kubaho. Nahise ngira igitekerezo cyo gufasha abandi bababaye nimba ndokotse Jenoside”.
Arongera ati “Nyuma ya Jenoside ubuzima bwari bugoye ariko umuntu akagerageza kububamo. Muri 2006 natanze ubuhamya ku rwibutso, nyuma haza umuzungu kumbaza icyo nifuza, mubwira ko yamfasha gufasha abandi bana, nyuma y’igihe biza gukunda ntangira kubafasha”.
Kuva icyo gihe ngo yatangiye gufasha abana b’imfubyi barangije ayisumbuye kwiga kaminuza, gusa ngo ubushobozi bwari buke, icyakora ubu ngo hari umunani barangije n’abandi nkabo barimo kwiga abishyurira ibikenerwa byose.
Umwe mu bafashijwe kwiga kaminuza, Claudine Mukaperezida, avuga ko yari yarabyihoreye iyo ataza kubona SLO.
Ati “Muri 2014 ni bwo nahuye na Safi mubwira ibibazo mfite kandi ko nshaka kwiga kaminuza. Nyuma y’igihe gito yaje kumbwira ko byakunze maze njya kwiga, ubu nkaba ndangije kaminuza mbikesha Safi Life Organization, ubumenyi nahawe nkaba numva buzamfasha mu buzima”.
Akimana Julienne wo muri Kicukiro w’imyaka 21 wabyaye afite imyaka 19, avuga ko ubu yigaruriye ikizere kubera SLO.
Ati “Nkimara kubyara nagize ibibazo bikomeye kuko nta bushobozi nari mfite bwo kwita mu mwana. Icyakora ubu ndimo kwiga kudoda mbifashijwemo na Safi, maze kumenya kudoda ijipo, ikabutura n’ibindi, nkumva bizamfasha gukora ngatera imbere sinongere kugwa mu bishuko”.
Kuri ubu umushinga Ndashoboye urimo kwita ku bana b’abakobwa 50 bo muri Kicukiro babyaye ku buryo butifuzwa.
Ubu barimo kwiga imyuga itandukanye irimo kudoda, kuboha imipira, ubukorikori n’ibindi ndetse bakanafashwa no mu mibereho isanzwe mu gihe batarabasha kubyaza umusaruro iyo myuga.
Mukudwa avuga ko abana 50 afasha ari igitonyanga mu nyanja kuko muri Kicukiro aho SLO ikorera ngo hari abana basaga 400 babyaye, agasaba undi wese ubishoboye kumufasha kubitaho.
Minisiteri y’uburinganire n’iterambere (MIGEPROF), iherutse gutangaza ko abana basaga ibihumbi 17 bari hagati y’imyaka 16 na 19 batewe inda muri 2016, iki ngo kikaba ari ikibazo kigomba guhagurukirwa.
Ibitekerezo ( 6 )
Safi mwiza,uri sans tache Imana yakurorokoye yari izi impamvu. Uri uw’Ingirakamaro,kdi uri imfura.Courage ma puce ndabizi Yesu azakwagurira imbago hanyuma icyo wifuje kugeraho cyose uzagishyire mubikorwa.
Nkunda guca bugufi no gucisha make byawe!
Yooo umutima ukunda kdi ufasha twese twakawugize ariko ntibipfa gukundira uwariwewese.Safi Imana ikuge imbere kdi numva washaka ukuntu waba afite ubufasha ubwo aribwobwose bwakugeraho.ntekerezako niyo abantu baba 100 umwewese atanze 500 yagira akamaro cyane.merci
SAFI ameze nkanjye uretse ko tutagize umuhigo umwe (same ambition).Igihe cya Genocide,nasengaga imana nyibwira ngo nindinda nkarokoka,nzayikorera.Muli Genocide,nasimbutse urupfu inshuro nyinshi.Ndashima SAFI ko yasohoje umuhigo we.Genocide irangiye,nanjye narawubahirije,nkorera imana.Niganye Bible n’abahamya ba Yehova.Kuko burya ntabwo wakorera imana neza utabanje kwiga bible ngo umenye icyo imana idusaba.Muli Yohana 14,umurongo wa 12,nasomye ko Yesu asaba buri mukristu nyakuri kumwigana agakora umurimo nawe yakoraga wo kubwiriza.Nubwo nkora n’indi mirimo isanzwe kugirango mbeho,ubu nigana Yesu n’Abigishwa be,nanjye nkajya mu nzira no mu ngo z’abantu kubwiriza,kugirango nzabone ubuzima bw’iteka.
Mbere ya Genocide,numvaga naba Pastor aho nasengeraga muli Anglican Church.Maze kwiga Bible neza,nasanze imana isaba abakristu kuyikorera ku buntu,badasaba icyacumi nkuko Yesu yavuze muli Matayo 10,umurongo wa 8.Ubu mbwiriza iminsi 3 mu cyumweru,mu mihanda,mu masoko (markets) n’ahandi.
Imana ikomeze ikongerere ubushobozi ufashe benshi birenge Kicukiro nukuri isi ikeneye nenshi bameze nkawe. courage Safi kandi Imana ikomeze irusheho kuguha umutima utabara.
Safi sha komerezaho ni ukuri Imana ikomeze ikongerere ufashe benshi bashoboka.
Yoo Safi Imana ijye Iguha umugisha.Urukundo rwawe ni urwakera kuva mu buto bwawe.Courage Mama!
Imana ikomeze ikongerere ubushobozi ufashe benshi birenge Kicukiro nukuri isi ikeneye nenshi bameze nkawe. courage Safi kandi Imana ikomeze irusheho kuguha umutima utabara.


text:
Amashyirahamwe y’ababyeyi n’abarimu mu Rwanda yasabye Guverinoma gushyiraho uburyo bufasha ibigo by’amashuri gupima niba abanyeshuri b’abakobwa badatwite mu rwego rwo kugabanya inda zitateguwe mu rubyiruko.
Ni ubusabe bwakozwe nyuma y’ubukangurambaga Guverinoma yakoze mu gihugu hose bugamije kureba ibikomeje kudindiza ireme ry’uburezi no kwereka abafatanyabikorwa ibibazo by’ingutu bibangamiye urwo rwego.
The East African yanditse ko ababyeyi n’abarezi bavuga ko inda zitateguwe ari kimwe mu bibazo bibangamira uburezi basaba ko habaho igisubizo kirambye.
Ababyeyi bavuze ko hakenewe ko amashuri afashwa kugura ibikoresho bizajya byifashishwa mu gupima abakobwa ku mashuri mu buryo buhoraho.
Umwe mu babyeyi bo mu Karere ka Rubavu yagize bati “Amashuri akwiriye gukora isuzuma rya buri gihe mu bakobwa kuko bishobora kubaca intege zo gukora imibona mpuzabitsina mu gihe bari ku ntebe y’ishuri.”
Yongeyeho ati “Ababyeyi ntitubona umwanya uhagije wo kumarana n’abana bacu, uwo murimo twawuhariye abarimu. Turashaka kugarura indangagaciro z’umuco wacu tubigirira abana.”
Bimwe mu bituma abakobwa baterwa inda bikunze kuvugwa, bifite aho bihuriye n’ubukene, kubura ubumenyi ku buzima bw’imyororokere, kudakurikiranirwa hafi n’ababyeyi babo cyangwa abarezi babo ndetse n’amakimbirane yo mu miryango.
Gusa abarimu basabye ko haba kuvugurura amategeko arebana n’uburenganzira ku birebana n’imibonano mpuzabitsina n’ubuzima bw’imyororokere bashishikariza abanyeshuri kuzabigiramo uruhare rutaziguye.
Umwarimu wo ku Ishuri ry’Ubugeni ryo ku Nyundo witwa, Nyiransabimana Jeanne, yagize ati “Abagabo batera abo bakobwa inda ntibanahanwa ahubwo usanga abo bakobwa ari bo bigizeho ingaruka.”
Umuyobozi ushinzwe Ubushakashatsi muri Minisiteri y’Uburezi, Christine Gasingirwa, yavuze ko ubukangurambaga bwakozwe bugamije gushaka inzira ihuriweho yo gukemura icyo kibazo.
Yagize ati “Ibitera icyo kibazo biratandukanye, ni ah’amashyirahamwe y’ababyeyi n’abarimu gushaka ibisubizo birambye.”
Imibare itangwa na Minisiteri y’Ubuzima igaragaza ko mu 2016, abana b’abakobwa bari hagati y’imyaka 16 na 19 bagera ku 17444 batewe inda zitateguwe hirya no hino mu gihugu kandi benshi muri bo bahagaritse amashuri mu gihe runaka.
Abanyeshuri b’abakobwa bashobora kujya basuzumirwa ku ishuri niba batwite mu rwego rwo kwirinda inda zitateganyijwe


text:
Abahinzi b’ingano bo mu mirenge ya Cyumba na Manyagiro yo mu karere ka Gicumbi barishimira ko bagiye kubona umusaruro mwiza ariko bagacika intege iyo batekereje igiciro bazabaguriraho kuko ntaho gihuriye n’ibyo batakaje mu buhinzi.
Aba bahinzi bavuga ko ubwoko bw’imbuto bakoresheje muri iyi sezeni yabahenze kuko iyo bari basanzwe bakoresha itari ikunzwe n’abagura ingano kuko itavagamo ifarini nziza.
Umwe muri aba bahinzi utifuje gutangazwa, avuga ko mbere imbuto bayiguraga 300 Frw ariko iyo bahinze ubu bari bayiguze 600 Frw.
Ngo iyo bongeyeho ingufu bakoresha mu bikorwa by’ubuhinzi, basanga bidahwanye n’amafaranga bababwira ko bazabaguriraho umusaruro.
Ati “Nawe utekereze imvune ziba mu buhinzi bw’ingano, ngaho kubagaraga, kuziyaho n’ibindi byinshi wongereho ariya mafaranda y’imbuto yikubye kabiri barangiza bakatugurira kuri 300 Frw!”
Uruganda Azam rutunganya ifarini rusanzwe rugura umusaruro w’aba bahinzi, ruvuga ko ruzakomeza kubagurira kuri 300 Frw ku kilo mu gihe aba baturage bavuga ko ari make cyane.
Umuyobozi w’akarere ka Gicumbi, Ndayambaje Felix avuga ko bazaganira n’uru ruganda ku buryo abahinzi batazabihomberamo.
Ati “Azam yavugaga ko ihagaze ku giciro cy’amafaranga 300 ku kilo, abaturage na bo bakavuga ko icyo giciro cyaba ari gito, icyo turi gukora cyane cyane ko umusaruro wabonetse ni ukubyumvikanaho.”
Nkunda David ashinzwe ubuhinzi mu murenge wa Cyumba avuga ko bashaka guhamagara ubuyobozi bwa Azam bukaza kuganira n’abagize koperative y’abahinga ingano kugira ngo bumvikane igiciro cyashimisha impande zombi.
Ati “Turi ijisho ry’abaturage rero, ntabwo tuzemera ko bagomba guhomba cyangwa se ko umusaruro wabo upfa ubusa.”
Abahinzi b’ibihingwa bitandukanye by’umwihariko umuceri, n’ingano bakunze gutaka ko ibiciro bagurirwaho biri hasi ugereranyije n’imbaraga batakaza mu buhinzi bwabo.
Evence NGIRABATWARE
UMUSEKE.RW/GICUMBI
*******************
Ufite amakuru/amafoto wifuza ko atangazwa?
Twandikire uyaduhe kuri info@umuseke.rw ,duhamagare cyangwa utwandikire (no kuri WhatsApp) kuri +250 788 772 818, cyangwa kuri facebook.com urebe Umuseke utwandikire.
*******************


text:
Minisitiri w’ubutegetsi bw’Igihugu, Francis Kaboneka, kuri iki Cyumweru nibwo yashoje umwiherero w’abayobozi mu nzego z’ibanze, abasaba ko ubumenyi bawukuyemo babukoresha mu guha serivisi nziza abaturage no gufatanya nabo muri gahunda z’iterambere.
Uyu mwiherero w’iminsi 5 (26-30/09/2018) waberaga mu Kigo cya Gisirikare cya Gabiro mu Karere ka Gatsibo, uhurije hamwe abayobozi b’inzego z’ibanze guhera kuri ba Guverineri b’Intara kugeza ku bayobozi bashinzwe imirimo rusange mu turere.
Minisitiri Kaboneka yasabye kwita kumicungire y’umutungo wa Leta, ati “dufite ingengo y’imari ntoya ibikorwa byinshi, ariko iyo ngengo y’imari twayikoresheje neza tukayikurikirana, yadukorera ibintu byinshi.”
Yanasabye aba bayobozi kwizera abaturage bakabagisha inama.
Ati “Twizere abaturage, tubahe agaciro kandi tubagishe inama. Ikindi n’ababwira uriya muturage niwe mutungo ukomeye u Rwanda rufite kuko twabizeye, tukajya inama nabo, tukabagisha inama hari byinshi dutangaho amafaranga twafatanya nabo gukora nko kubaka amashuri, imihanda n’ibindi.”
Imyanzuro yafashwe nyuma yo kuganira no kungurana ibitekerezo:
1. Kugira igenamigambi n’ingengo y’imari buri mwaka ishingiye ku buringanire no kuyisobanurira abandi bafatanyabikorwa.
2. Kurushaho kongerera ubushobozi inzego z’ibanze no kurushaho gukora ubukangurambaga mu gusobanura neza ingengo y’imari, bigakorwa ku rwego rw’Intara n’uturere hagamijwe gukora igenamigambi ritagira uwo riheza.
3. Kumenya imishinga yose yadindiye hagashakwa uburyo yabyazwa umusaruro mu nyungu z’umuturage.
4. Gusobanura no guha umwanya abafatanyabikorwa, abikorera bakerekwa uruhare rwabo mu iterambere rishingiye ku mahirwe aboneka mu karere kandi bigakorwa buri mwaka.
5. Kwisesengura no gusesengura akarere, imikorere y’abakozi b’uturere, hakagaragazwa ubushobozi bukenewe, imbaraga bafite, ibibazo bafite n’icyakorwa ngo bikemuke hifashishijwe amakuru nyayo kandi y’ukuri.
6. Gutegura amahugurwa y’abakozi cyane cyane abashya binjiye mu kazi mu rwego rwo kubongerera ubushobozi, hagakoreshwa uburyo buhari nk’amashuri n’ibindi.
7. Kwegera no kwicarana n’abavuga rikumvikana kugira ngo habeho ubufatanye kuva mu igenamigambi kugera mu isuzumabikorwa bikajya bikorwa buri mwaka.
8. Kurushaho kwegera abaturage no kubasobanurira ko ibikorwa byose basabwa kubigiramo uruhare kandi ko bitaramba batabigizemo uruhare rugaragara, bigahera ku midugudu batuyemo bikazakorwa hifashishijwe inteko z’abaturage.
9. Gushyiraho uburyo bwo gushaka amakuru, kuyahuza no kuvugurura ubuhari kugira ngo bifashe mu ifatwa ry’ibyemezo mu igenabikorwa ry’akarere no gukemura ibibazo bihari bibangamiye iterambere ry’abaturage.
10. Guhindura uburyo bw’imikorere twongera imbaraga mu kuzuzanya, gukorera hamwe, kugirirana icyizere, kubahana no gukorera mu mucyo, himakazwa indangagaciro no guhanahana amakuru.
11. Gusesengura ibibazo mu buryo bwimbitse no kubiha umurongo kugira ngo haboneke ibisubizo by’ibibazo bibangamiye abaturage mu buryo burambye.
12. Kugira uruhare rutaziguye mu igenamigambi rya buri mwaka no guha umwanya abakozi ba buri shami n’abakozi b’imirenge kugera ku mudugudu mu gutanga ibitekerezo.
13. Guha inshingano abakozi no kubaba hafi mu gihe bazishyira mu bikorwa no gukurikirana mu mikorere yabo.
14. Uturere twiyemeje kurandura ibibazo byugarije imibereho myiza y’abaturage bikigaragara hakoreshejwe ubushobozi buhari.
15. Gukora no kunoza gahunda y’imbonezamikurire y’abana
16. Kunoza uburyo bw’itoranywa ry’umukozi w’indashyikirwa rikorwa no guhuza itegeko rigena uburyo bwo guhemba abakozi b’Indashyikirwa.


text:
“Mwumvise ko byavuzwe ngo ‘Ukunde mugenzi wawe, wange umwanzi wawe. Ariko jyeweho ndababwira nti ‘Mukunde abanzi banyu, musabire ababarenganya. Matayo 5:43 “…. Impano ya Kristo ari yo murimbo w’ubugwaneza n’umwuka wo gutuza yahamijwe na wa Wundi udashobora kwibeshya ko ari yo y’igiciro cyinshi. Buri wese muri twe ku giti cye …Ibikurikira
Uburezi
GUKOMEZWA N’INSHINGANO
“Wa munyabute we, sanga ikimonyo, Witegereze uko kigenza kandi ugire ubwenge. Ntikigira umutware cyangwa igisonga cyangwa shebuja, Ariko gihunika ibiryo byacyo mu cyi, Kandi mu isarura kikishakira ibigitunga. Uzasinzira ugeze ryari, wa munyabute we? Uzakanguka ryari? Uti: Henga nsinzire gato, nihweture kanzinya, Kandi nipfunyapfunye nsinzire. Nuko ubukene buzakugeraho nk’umwambuzi, N’ubutindi …Ibikurikira
IMPINGA Y’ABANYABWENGE
Umunara ubamo abarinzi, usumba inkike, inkike ikingira umurwa, ni ko bimeze ku bantu b’Imana. Amahame n’amategeko ni uruzitiro rubakingira, abayobozi n’ababwiriza ni bo barinzi. Inshingano zo kuyobora abantu ukoresheje ukuri kw’Imana ni wo munara w’abarinzi. Ubwenge ni nk’umunara w’abarinzi kuko bufite imboni ireba kure bukereka nyirabwo akaga n’amahirwe, bukamuhitiramo ibyamugwa …Ibikurikira
Imico myiza iraharanirwa ntabwo yizana
“Nuko umwami ategeka Ashipenazi umutware w’inkone ze, kuzana abana b’abasore bamwe bo mu Bisirayeli bo mu muryango w’umwami, n’ab’imfura bandi batagira inenge, ahubwo b’abanyaburanga, b’abahanga mu by’ubwenge bwose, bajijuka mu byo kumenya, b’ingenzuzi mu by’ubwenge, kandi batinyuka guhagarara mu nzu y’umwami, kugira ngo abigishe ubwenge bw’Abakaludaya n’ururimi rwabo.”Daniyeli 1:3-4 “Imico …Ibikurikira
Uburezi bubi: Gutetesha umwana
Hari inzira igihumbi zo gutetesha umwana: a) Kumenyereza umwana ibiryoherera: byatuma umwana yanga ibyokurya bitera igikuriro, akazimiza kuryoherwa, nyuma imbaraga zimusaba gukorana umwete zikamushirana. b) Uba umutetesheje iyo umurinze cyane ubushyuhe, imvura, imbeho, urusaku rwo mu nzira, n’utuntu twose twa buri munsi tumuremerera. Bizamubyarira kubaho atinya inshingano, kutamenya gufata imyanzuro, …Ibikurikira
TERA UMUBYEYI WAWE KUMWENYURA
Musore, mukobwa, nshuti mvandimwe; Imana y’amahoro ibane nawe. Iyi nyandiko yandikiwe wowe kugira ngo wongere kuzirikana agaciro, icyubahiro, ubuzima bwiza, amasaziro meza n’icyizere umubyeyi wawe yasazana ubigizemo uruhare. Ubu satani yahinduye imikorere kugira ngo abone umugabane utubutse w’abayoboke be. Yahisemo kwifashisha abana by’umwihariko abasore n’inkumi kuko bamuha umusaruro wagutse. Abatera …Ibikurikira
Kubahana
"Buri wese agomba guhagarara mu kivi cye no mu mwanya we, agakora umurimo we. Buri muntu ku giti cye muri mwe imbere y’Imana agomba gukora umurimo ukomeye wera kandi wagutse kubw’iyi minsi iheruka. Buri wese agomba kwikorera uburemere bwe bw’inshingano. Imana irategura buri umwe wese ngo akore umurimo ashinzwe, kandi …Ibikurikira
INGABO Y’UBUMANZI N’UBUSUGI
Ingabo y’ubumanzi n’ubusugi Nk’uko bisanzwe bizwi, ingabo ibereyeho gukingira. Mu buryo bw’ubwenge, iyo ngabo ni amakenga n’ubushishozi. Ubumanzi ni imico y’ubunyangamugayo y’igitsina gabo, ituma bifata, bakitegeka, bakiyobora, uhereye mu buto bwabo, bakirinda inshuti mbi, ubusambanyi, ubutinganyi, ubwomanzi. Bene abo amagambo yabo aba arimo ubwenge, kandi ari ku rugero. Uko kutishora …Ibikurikira
GUTETESHA UMWANA
Hari inzira igihumbi zo gutetesha umwana: a) Kumenyereza umwana ibiryoherera: byatuma umwana yanga ibyokurya bitera igikuriro, akazimiza kuryoherwa, nyuma imbaraga zimusaba gukorana umwete zikamushirana. b) Uba umutetesheje iyo umurinze cyane ubushyuhe, imvura, imbeho, urusaku rwo mu nzira, n’utuntu twose twa buri munsi tumuremerera. Bizamubyarira kubaho atinya inshingano, kutamenya gufata imyanzuro, kandi ahazaza …Ibikurikira
GUKORESHA IGIHE NEZA NO KWIHANGIRA IMIRIMO
· Gira igihe wageneye gusoma (1 Timoteyo 4:13), kidacibwamo no gusūrwa cyangwa ibirori. Jya ugira imirimo wageneye umunsi, iyo wageneye icyumweru n’iyo wageneye ukwezi. · Ntugafatanye ibiruhuko n’abanebwe, kugira ngo batazakurya amasaha y’akazi. · Jya ugira isaha nziza yagenewe kuryama, gusinzira n’iyo kubyuka. · Jya ugira isaha yo gutegura ibyokurya n’iyo kurya · Jya ubanza …Ibikurikira